2003R2042 — SK — 10.05.2006 — 001.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

►B NARIADENIE KOMISIE (ES) č. 2042/2003 z 20. novembra 2003 o zachovaní letovej spôsobilosti lietadiel a leteckých výrobkov, častí a zariadení a o schvaľovaní organizácií a personálu zapojených do týchto činností (Text s významom pre EHP) (Ú. v. ES L 315, 28.11.2003, p.1)

Zmenené a doplnené:









▼B

NARIADENIE KOMISIE (ES) č. 2042/2003

z 20. novembra 2003

o zachovaní letovej spôsobilosti lietadiel a leteckých výrobkov, častí a zariadení a o schvaľovaní organizácií a personálu zapojených do týchto činností

(Text s významom pre EHP)







KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Európskeho parlamentu a Rady (ES) č. 1592/2002 o spoločných pravidlách v oblasti civilného letectva a zriadení Európskej agentúry pre bezpečnosť letectva ( 1 ) (ďalej len „základné nariadenie“), najmä na jeho články 5 a 6, keďže: (1) základné nariadenie stanovuje hlavné požiadavky na zabezpečenie vysokej a jednotnej úrovne bezpečnosti civilného letectva a environmentálnej ochrany; vyžaduje, aby Komisia prijala nevyhnutné vykonávacie pravidlá na zabezpečenie ich jednotného uplatňovania; zriaďuje Európsku agentúru pre bezpečnosť letectva (ďalej ako „agentúra“), ktorá bude pomáhať Komisii pri vypracovaní týchto vykonávacích pravidiel; (2) existujúce požiadavky v oblasti údržby uvedené v prílohe II k nariadeniu Rady (EHS) č. 3922/91 ( 2 ) sa od 28. septembra 2003 zrušia; (3) je potrebné prijať spoločné technické požiadavky a administratívne postupy na zabezpečenie zachovania letovej spôsobilosti leteckých výrobkov, častí a zariadení v zmysle základného nariadenia; (4) od organizácií zapojených do údržby výrobkov, častí a zariadení by sa malo vyžadovať dodržiavanie určitých technických požiadaviek, aby bola preukázaná ich spôsobilosť a prostriedky na plnenie ich povinností a s tým spojených osobitných práv; od Komisie sa vyžaduje prijatie opatrení na vydávanie, držanie, zmeny, pozastavenie platnosti alebo odobratie osvedčení preukazujúcich takú zhodu; (5) potreba zabezpečiť jednotnosť uplatňovania spoločných požiadaviek na letovú spôsobilosť leteckých častí a zariadení vyžaduje, aby príslušné orgány členských štátov dodržiavali spoločné postupy posudzovania zhody s týmito požiadavkami; agentúra by mala vypracovať technické podmienky osvedčovania na uľahčenie nevyhnutnej regulačnej jednotnosti; (6) je nevyhnutné poskytnúť leteckému priemyslu a administratívam členských štátov dostatok času, aby sa prispôsobili tomuto novému regulačnému rámcu; je tiež nevyhnutné uznať trvalú platnosť osvedčení vydaných pred nadobudnutím účinnosti tohto nariadenia v súlade s článkom 57 základného nariadenia; (7) opatrenia predpokladané v tomto nariadení sú založené na stanovisku vydanom agentúrou ( 3 ) v súlade s článkom 12 ods. 2 písm. b) a 14 ods. 1 základného nariadenia; (8) opatrenia uvedené v tomto nariadení sú v súlade so stanoviskom Výboru európskej agentúry pre bezpečnosť civilného letectva ( 4 ) zriadeného článkom 54 ods. 3 základného nariadenia, keďže: PRIJALA TOTO NARIADENIE:







Článok 1

Cieľ a rozsah pôsobnosti

1. Toto nariadenie stanovuje spoločné technické požiadavky a administratívne postupy na zabezpečenie letovej spôsobilosti lietadiel vrátane akýchkoľvek v ňom inštalovaných komponentov, ktoré sú:

a) registrované v členskom štáte alebo

b) registrované v treťom štáte a používané prevádzkovateľom, nad ktorým členský štát zabezpečuje prevádzkový dohľad.

2. Odsek 1 sa nevzťahuje na lietadlá, u ktorých bol regulačný dohľad nad bezpečnosťou prenesený na tretí štát a ktoré nepoužíva prevádzkovateľ spoločenstva alebo na lietadlá uvedené v prílohe II k základnému nariadeniu.

3. Ustanovenia tohto nariadenia vzťahujúce sa na obchodnú leteckú dopravu sa uplatňujú na licencovaných leteckých dopravcov tak, ako je definované v právnych predpisoch spoločenstva.

Článok 2

Definície

V rámci základného nariadenia sa používajú tieto definície:

a) „lietadlo“ znamená každý stroj, ktorý sa môže udržať vo vzduchu na základe reakcie vzduchu inej než je reakcia vzduchu voči povrchu zeme;

b) „osvedčujúci personál“ znamená personál zodpovedajúci za uvoľnenie lietadla alebo komponentu po údržbe do prevádzky;

c) „komponent“ znamená akýkoľvek motor, vrtuľu, časť alebo zariadenie;

d) „zachovanie letovej spôsobilosti“ znamená všetky procesy, ktoré zabezpečujú, aby lietadlo kedykoľvek počas svojej prevádzkovej životnosti spĺňalo platné požiadavky letovej spôsobilosti a bolo v stave vhodnom na bezpečnú prevádzku;

e) „JAA“ znamená „spoločné letecké úrady“;

f) „JAR“ znamená „jednotné letecké predpisy“;

g) „veľké lietadlo“ znamená lietadlo klasifikované ako letúň s maximálnou vzletovou hmotnosťou väčšou než 5 700 kg alebo viacmotorový vrtuľník;

h) „údržba“ znamená jednu alebo kombináciu týchto činností: generálna revízia, oprava, inšpekcia, výmena, zmena alebo odstránenie závad lietadla alebo komponentu s výnimkou predletovej kontroly;

i) „organizácia“ znamená fyzickú osobu, právnickú osobu alebo časť právnickej osoby. Táto organizácia môže byť zriadená na jednom alebo viacerých miestach na území alebo mimo územia členských štátov;

j) „predletová kontrola“ znamená inšpekciu vykonanú pred letom, aby bolo zabezpečené, že lietadlo je spôsobilé na plánovaný let.

Článok 3

Požiadavky na zachovanie letovej spôsobilosti

1. Zachovanie letovej spôsobilosti lietadla a komponentov musí byť zabezpečené v súlade s ustanoveniami prílohy I.

2. Organizácie a personál vykonávajúci činnosti súvisiace s letovou spôsobilosťou lietadla a komponentov vrátane údržby musí spĺňať ustanovenia prílohy I a podľa potreby ustanovenia špecifikované v článkoch 4 a 5.

3. Odchylne od odseku 1 a bez toho, aby bola dotknuté právne predpisy spoločenstva, zachovanie letovej spôsobilosti lietadla, ktorému bolo vydané povolenie na lietanie, musí byť zaručené na základe vnútroštátnych predpisov štátu registrácie.

Článok 4

Povolenia organizáciám na údržbu

1. Organizácie zapojené do údržby veľkého lietadla alebo lietadla používaného v obchodnej leteckej doprave a komponentov v ňom inštalovaných musia mať povolenia v súlade s ustanoveniami prílohy II.

2. Povolenia organizáciám na údržbu vydané alebo uznané členským štátom v súlade s požiadavkami JAA a postupmi platnými pred nadobudnutím účinnosti tohto nariadenia sa považujú za povolenia vydané v súlade s týmto nariadením. Na tento účel a odchylne od ustanovení 145.B.50 ods. 2 podľa prílohy II, zistenia úrovne 2 súvisiace s rozdielmi medzi JAR 145 a prílohou II sa môžu uzavrieť v priebehu jedného roka. Osvedčenia o uvoľnení vydané organizáciou, ktorá má povolenie podľa požiadaviek JAA počas uvedeného jedného roka, sa považujú za osvedčenia vydané podľa tohto nariadenia.

3. Personál kvalifikovaný na vykonávanie a/alebo kontrolu nedeštruktívneho testu zachovania letovej spôsobilosti konštrukcie lietadla a/alebo komponentov na základe akéhokoľvek štandardu uznaného členským štátom pred nadobudnutím účinnosti tohto nariadenia, ktorý poskytuje rovnocennú úroveň kvalifikácie, môže naďalej vykonávať a/alebo kontrolovať takéto testy.

Článok 5

Osvedčujúci personál

1. Osvedčujúci personál musí byť kvalifikovaný v súlade s ustanoveniami prílohy III, s výnimkou ustanovení M.A.607 písm. b) a M.A.803 prílohy I a 145.A.30 písm. j) a doplnku IV k prílohe II.

2. Každý preukaz spôsobilosti technika údržby lietadla a prípadne technické obmedzenia spojené s týmto preukazom, udelený alebo uznaný členským štátom v súlade s požiadavkami a postupmi JAA a platný v čase nadobudnutia účinnosti tohto nariadenia, sa považuje za preukaz spôsobilosti udelený v súlade s týmto nariadením.

Článok 6

Požiadavky na školiace organizácie

1. Organizácie zapojené do výcviku personálu uvedeného v článku 5 sa schvaľujú v súlade s prílohou IV, aby boli oprávnené:

a) vykonávať uznané kurzy základného výcviku a/alebo

b) vykonávať uznané typovo špecifické školiace kurzy a/alebo

c) vykonávať skúšky a

d) vystavovať osvedčenia o výcviku.

2. Každé povolenie organizácie na výcvik personálu údržby vydané alebo uznané členským štátom v súlade s požiadavkami a postupmi JAA a platné v čase nadobudnutia účinnosti tohto nariadenia sa považuje za povolenie vydané v súlade s týmto nariadením. Na tento účel a odchylne od ustanovení 147.B.130 písm. b) podľa prílohy IV, zistenia úrovne 2 súvisiace s rozdielmi medzi JAR 147 a prílohou IV sa môžu uzavrieť v priebehu jedného roka.

Článok 7

Nadobudnutie účinnosti

1. Toto nariadenie nadobúda účinnosť dňom jeho uverejnenia v Úradnom vestníku Európskej únie.

2. Odchylne od odseku 1 sa ustanovenia prílohy I, okrem M.A.201 písm. h) (2) a M.A.708 písm. c), budú uplatňovať od 28. septembra 2005.

3. Odchylne od odseku 1 a 2 sa môžu členské štáty rozhodnúť, že nebudú uplatňovať tieto ustanovenia:

a) ustanovenia prílohy I na lietadlá, ktoré sa nepoužívajú v obchodnej leteckej doprave, do 28. septembra 2008;

b) ustanovenia prílohy I (1) na lietadlá, ktoré sa používajú v obchodnej leteckej doprave, do 28. septembra 2008;

c) nasledovné ustanovenia prílohy II, do 28. septembra 2006: — 145.A.30 e), ľudský faktor, — 145.A.30 g), uplatňované na veľké lietadlá s maximálnou vzletovou hmotnosťou väčšou než 5 700 kg, — 145.A.30 h) (1), uplatňované na lietadlá s maximálnou vzletovou hmotnosťou väčšou než 5 700 kg, — 145.A.30 j) (1), doplnok IV, — 145.A.30 j) (2), doplnok IV;

d) nasledovné ustanovenia prílohy II, do 28. septembra 2008: — 145.A.30 g), uplatňované na lietadlá s maximálnou vzletovou hmotnosťou 5 700 kg alebo menšou, — 145.A.30 h) (1), uplatňované na lietadlá s maximálnou vzletovou hmotnosťou 5 700 kg alebo menšou, — 145.A.30 h) (2);

e) ustanovenia prílohy III, uplatňované na lietadlá s maximálnou vzletovou hmotnosťou väčšou než 5 700 kg do 28. septembra 2005;

f) ustanovenia prílohy III, uplatňované na lietadlá s maximálnou vzletovou hmotnosťou 5 700 kg alebo menšou, do 28. septembra 2006.

4. Členské štáty môžu vystaviť povolenia podľa prílohy II a prílohy IV na limitované trvanie do ►M1 28. septembra 2007 ◄ .

5. Keď členské štáty uplatnia ustanovenia odsekov 3 alebo 4, oznámia to Komisii a agentúre.

6. Agentúra zhodnotí dôsledky ustanovení prílohy I k tomuto nariadeniu, aby Komisii predložila do 28. marca 2005 stanovisko vrátane možných zmien a doplnkov nariadenia.

Toto nariadenie je záväzné vo svojej celistvosti a je priamo uplatniteľné vo všetkých členských štátoch.









PRÍLOHA I

(Časť - M)

M.1

Na účely tejto časti, príslušným orgánom:

1. na dohľad nad zachovaním letovej spôsobilosti jednotlivého lietadla a na vystavovanie osvedčení o overení letovej spôsobilosti je orgán určený členským štátom registrácie.

2. na dohľad nad organizáciou vykonávajúcou údržbu, ako je špecifikované v M.A. podčasť F, i) je orgán určený členským štátom, v ktorom má taká organizácia hlavné obchodné sídlo; ii) je agentúra, ak sa organizácia nachádza v treťom štáte.

3. na dohľad nad organizáciou, ktorá plní vedúcu úlohu pri zachovaní letovej spôsobilosti, ako je špecifikované v M.A. podčasť G, i) je orgán určený členským štátom, v ktorom má taká organizácia hlavné obchodné sídlo, ak nie je povolenie obsiahnuté v osvedčení leteckého prevádzkovateľa; ii) je orgán určený členským štátom prevádzkovateľa, ak je povolenie obsiahnuté v osvedčení leteckého prevádzkovateľa; iii) je agentúra, ak sa organizácia nachádza v treťom štáte.

4. na schválenie programov údržby, i) je orgán určený členským štátom registrácie; ii) v prípade obchodnej leteckej dopravy, keď sa členský štát prevádzkovateľa nie je štátom registrácie, je orgán, na ktorom sa oba štáty dohodnú pred schválením programu údržby.

ODDIEL A

TECHNICKÉ POŽIADAVKY

PODČASŤ A

VŠEOBECNE

M.A.101 Rozsah platnosti

Tento oddiel stanovuje opatrenia, ktoré sa majú prijať na zabezpečenie zachovania letovej spôsobilosti vrátane údržby. Špecifikuje aj podmienky, ktoré musia spĺňať osoby alebo organizácie zapojené do riadenia zachovania letovej spôsobilosti.

PODČASŤ B

KOMPETENCIA

M.A.201 Zodpovednosť

a) Vlastník je zodpovedný za zachovanie letovej spôsobilosti lietadla a musí zabezpečiť, aby sa žiadny let neuskutočnil, pokiaľ: 1. nie je lietadlo udržiavané v stave letovej spôsobilosti, a 2. nie je prevádzkové a núdzové zariadenie správne inštalované a prevádzkyschopné alebo nie je zreteľne označené ako prevádzkyneschopné, a 3. nie je už platné osvedčenie o letovej spôsobilosti a 4. údržba lietadla nie je vykonaná v súlade so schváleným programom údržby ako je špecifikované v M.A.302.

b) Keď je lietadlo prenajaté, zodpovednosť vlastníka sa prenáša na nájomcu, ak: 1. je nájomca uvedený v dokumente o registrácii alebo 2. je uvedený v zmluve o prenájme. Keď sa v tejto časti uvádza odkaz na „vlastníka“, pojem vlastníka pokrýva vlastníka alebo nájomcu, pokiaľ je to použiteľné.

c) Akákoľvek osoba alebo organizácia vykonávajúca údržbu je zodpovedná za vykonávané úlohy.

d) Veliaci pilot alebo, v prípade obchodnej leteckej dopravy, prevádzkovateľ je zodpovedný za primerané vykonanie predletovej kontroly. Túto kontrolu musí vykonať pilot alebo iná kvalifikovaná osoba, no nemusí ju vykonať organizácia, ktorá má povolenie na údržbu alebo podľa časti 66, osvedčujúci personál.

e) Aby sa primerane uplatňovala zodpovednosť podľa odseku a), môže vlastník lietadla preniesť úlohy súvisiace so zachovaním letovej spôsobilosti na organizáciu, ktorá má povolenie a ktorá plní vedúcu úlohu pri zachovaní letovej spôsobilosti tak, ako je špecifikované v M.A. podčasť G (ďalej ako „organizácia, ktorá riadi zachovanie letovej spôsobilosti“). V tom prípade organizácia, ktorá riadi zachovanie letovej spôsobilosti preberá zodpovednosť za správne plnenie týchto úloh.

f) V prípade veľkého lietadla, aby sa primerane uplatňovala zodpovednosť podľa odseku a) vlastník lietadla zabezpečí, aby úlohy súvisiace so zachovaním letovej spôsobilosti vykonávala organizácia, ktorá má povolenie a ktorá riadi zachovanie letovej spôsobilosti. Písomná zmluva sa uzatvorí v súlade s doplnkom 1. V tom prípade organizácia, ktorá riadi zachovanie letovej spôsobilosti preberá zodpovednosť za správne plnenie týchto úloh.

g) Údržbu veľkého lietadla, lietadla používaného v obchodnej leteckej doprave a jeho komponentov, vykonáva podľa časti 145 organizácia s povolením na údržbu.

h) V prípade obchodnej leteckej dopravy je prevádzkovateľ zodpovedný za zachovanie letovej spôsobilosti lietadla, ktoré prevádzkuje a musí: 1. byť uznaný ako súčasť osvedčenia leteckého prevádzkovateľa vydaného príslušným orgánom podľa M.A. podčasť G pre lietadlo, ktoré prevádzkuje, a 2. byť uznaný v súlade s časťou 145 alebo mať zmluvu s takou organizáciou a 3. zabezpečiť splnenie ustanovení odseku a).

i) Keď členský štát od prevádzkovateľa vyžaduje, aby vlastnil osvedčenie pre svoje prevádzkové činnosti, iné než sú činnosti obchodnej leteckej dopravy, musí: 1. mať zodpovedajúce povolenie v súlade s M.A. podčasťou G na riadenie zachovanie letovej spôsobilosti lietadla, ktoré prevádzkuje alebo musí mať zmluvu s takou organizáciou, a 2. mať zodpovedajúce povolenie v súlade s M.A. podčasťou F alebo časťou 145, alebo musí mať zmluvu s takou organizáciou a 3. zabezpečiť splnenie ustanovení odseku a).

j) Vlastník/prevádzkovateľ je zodpovedný za poskytnutie prístupu príslušného orgánu do organizácie/k lietadlu, aby sa stanovila zhoda s touto časťou.

M.A.202 Hlásenie udalostí

a) Každá osoba alebo organizácia zodpovedná podľa M.A.201 musí hlásiť štátu registrácie, organizácii zodpovednej za typovú konštrukciu alebo doplnky k typovej konštrukcii, a prípadne členskému štátu prevádzkovateľa, akýkoľvek stav lietadla alebo komponentu, ktorý vážne ohrozuje bezpečnosť letu.

b) Hlásenia sa robia spôsobom stanoveným agentúrou a musia obsahovať všetky príslušné informácie o stave, ktorý je osobe alebo organizácii známy.

c) Keď osoba alebo organizácia, ktorá robí údržbu lietadla, má s vlastníkom alebo prevádzkovateľom zmluvu o vykonaní údržby, osoba alebo organizácia, ktorá robí údržbu lietadla, podá hlásenie aj vlastníkov, prevádzkovateľovi alebo organizácii riadiacej zachovanie letovej spôsobilosti o takom stave, ktorý sa má negatívny vplyv na lietadlo alebo komponent vlastníka alebo prevádzkovateľa.

d) Hlásenia sa musia podať čo možno najskôr no v každom prípade do 72 hodín od okamihu, kedy osoba alebo organizácia zistila stav, ku ktorému sa hlásenie vzťahuje.

PODČASŤ C

ZACHOVANIE LETOVEJ SPÔSOBILOSTI

M.A.301 Zachovanie letovej spôsobilosti

Zachovanie letovej spôsobilosti lietadla a prevádzkyschopnosť prevádzkového ako aj núdzového vybavenia sa zabezpečí:

1. vykonaním predletovej kontroly;

2. opravou akejkoľvek závady alebo poškodenia, ktoré ovplyvňujú bezpečnú prevádzku, v zhode s úradne uznaným štandardom, pričom sa u veľkých lietadiel alebo lietadiel používaných v obchodnej leteckej doprave berie do úvahy zoznam minimálneho vybavenia a zoznam odchýliek v konfigurácii pokiaľ sa to vzťahuje na typ lietadla;

3. vykonaním komplexnej údržby v súlade s programom údržby lietadla schváleným podľa M.A.302;

4. rozborom účinnosti schváleného programu údržby podľa bodu M.A.302 pre všetky veľké lietadla alebo pre lietadla používané v obchodnej leteckej doprave;

5. plnením každého príslušného: i) príkazu na zachovanie letovej spôsobilosti, ii) prevádzkového príkazu s účinkom na zachovanie letovej spôsobilosti, iii) požiadavky na zachovanie letovej spôsobilosti stanovenej agentúrou, iv) opatrení predpísaných príslušným orgánom ako okamžitej reakcie na bezpečnostný problém;

6. vykonaním zmien a opráv v súlade s M.A.304;

7. stanovením rozhodovacích zásad pre vykonanie nevynútených zmien a/alebo inšpekcií u veľkých lietadiel alebo lietadiel používaných v obchodnej leteckej doprave;

8. v prípade potreby kontrolnými letmi na účely údržby.

M.A.302 Program údržby

a) Každé lietadlo sa musí udržiavať v súlade s programom údržby schváleným príslušným orgánom, a tento program sa musí pravidelne preverovať a príslušne meniť alebo doplniť.

b) Program údržby a všetky následné zmeny a doplnky schvaľuje príslušný orgán.

c) Program údržby musí zodpovedať nasledovnému: 1. pokynom pre zachovanie letovej spôsobilosti vydaným držiteľmi typového osvedčenia a doplnkového typového osvedčenia každou inou organizáciou, ktorá uverejňuje také údaje v súlade s časťou 21, alebo 2. pokynom vydaným príslušným orgánom, ak sa líšia od pokynov uvedených v pododseku 1, alebo ak neexistujú špecifické odporúčania, 3. pokynom definovaným vlastníkom alebo prevádzkovateľom a schváleným príslušným orgánom, ak sa líšia od pokynov uvedených v pododsekoch 1 a 2.

d) Program údržby musí obsahovať údaje o každej vykonanej údržbe, vrátane frekvencie o všetkých špecifických úlohách spojených so špecifickými činnosťami. Program musí obsahovať program spoľahlivosti, keď je program údržby založený: 1. na logike „Maintenance Steering Group“ (Skupina pre riadenie údržby), alebo 2. hlavne na monitorovaní stavu.

e) Keď je zachovanie letovej spôsobilosti lietadla riadené organizáciou podľa M.A. podčasti G, program údržby a jeho zmeny a doplnky sa môžu schváliť postupom programu údržby stanoveným takou organizáciou (ďalej ako „nepriame schválenie“).

▼M1

f) Program údržby musí podliehať pravidelným kontrolám a v prípade potreby sa musí zmeniť. Kontroly budú zabezpečovať pokračovanie platnosti programov z hľadiska prevádzkových skúseností, pričom budú zohľadňovať nové a/alebo upravené predpisy na údržbu vyhlásené držiteľom typového osvedčenia.

g) Program údržby musí odrážať uplatniteľné záväzné regulačné požiadavky podľa dokumentov vydaných držiteľom typového osvedčenia, aby boli v súlade s časťou 21A.61.

▼B

M.A.303 Príkazy na zachovanie letovej spôsobilosti

Každý príslušný príkaz na zachovanie letovej spôsobilosti sa musí vykonávať v rámci požiadaviek príslušného príkazu na zachovanie letovej spôsobilosti, pokiaľ agentúra nestanoví inak.

M.A.304 Údaje pre zmeny a opravy

Poškodenie sa musí posúdiť a zmeny a opravy vykonať s použitím údajov schválených agentúrou alebo prípadne organizáciou s povolením na vývoj podľa časti 21.

M.A.305 Systém záznamu o zachovaní letovej spôsobilosti lietadla

a) Po dokončení každej údržby sa musí príslušné osvedčenie o uvoľnení do prevádzky podľa M.A.801 vložiť do záznamov o zachovaní letovej spôsobilosti lietadla. Každý zápis sa urobí čo možno najskôr, no v každom prípade najneskôr do 30 dní po ukončení údržby.

b) Záznamy o zachovaní letovej spôsobilosti lietadla musia, pokiaľ je to vhodné, obsahovať palubný denník lietadla, denník(-y) motora alebo karty konštrukčných modulov motora, denník(-y) vrtule a karty pre každý komponent s obmedzenou životnosťou a technický denník prevádzkovateľa.

c) Do palubného denníka lietadla sa musí zapísať typ lietadla a registračná značka, dátum spolu s celkovým časom letu a/alebo letovými cyklami, a/alebo pristátiami.

d) Záznamy o zachovaní letovej spôsobilosti lietadla musia obsahovať tieto aktuálne údaje: 1. stav príkazov na zachovanie letovej spôsobilosti a opatrenia stanovené príslušným orgánom ako okamžitá reakcia na bezpečnostný problém; 2. stav zmien a opráv; 3. stav zhody s programom údržby; 4. stav komponentov s obmedzenou životnosťou; 5. správu o hmotnosti a vyvážení; 6. zoznam odloženej údržby.

e) Okrem oficiálneho uvoľňovacieho dokumentu, EASA formulár 1 alebo jeho ekvivalentu, sa do príslušného denníka motora alebo vrtule, karty konštrukčného modulu motora alebo komponentu s obmedzenou životnosťou, musia zapísať tieto informácie týkajúce sa každého inštalovaného komponentu: 1. označenie komponentu a 2. typ, sériové číslo a registrácia lietadla, na ktorom bol príslušný komponent inštalovaný, spolu s odkazom na inštalovanie a odstránenie komponentu, a 3. akumulovaný celkový čas letu a/alebo lety a/alebo pristátia a/alebo kalendárny čas pripadajúci na príslušný komponent, a 4. aktuálne informácie vzťahujúce sa na komponent podľa odseku d).

f) Osoba zodpovedná za riadenie úloh súvisiacich so zachovaním letovej spôsobilosti podľa M.A. podčasti B musí kontrolovať záznamy podľa údajov tohto odseku a na požiadanie predložiť záznamy príslušnému orgánu.

g) Všetky zápisy urobené do záznamov o letovej spôsobilosti lietadla musia byť jednoznačné a presné. Keď je potrebné zápis opraviť, oprava sa vykoná spôsobom, ktorým sa môže jasne rozpoznať pôvodný záznam.

h) Vlastník alebo prevádzkovateľ zabezpečí vytvorenie systému vedenia nasledovných záznamov na špecifikované obdobia: 1. všetky podrobné záznamy o údržbe vo vzťahu k lietadlu a komponentom s obmedzenou životnosťou v ňom inštalovaných, minimálne 24 mesiacov potom, čo bolo lietadlo alebo komponent natrvalo vyradené z prevádzky, a 2. celkový čas letu alebo celkový počet letov lietadla a všetkých komponentov s obmedzenou životnosťou, minimálne 12 mesiacov potom, čo bolo lietadlo alebo komponent natrvalo vyradené z prevádzky, a 3. celkový čas letu alebo počet letov od poslednej plánovanej údržby komponentu so stanoveným časovým limitom prevádzky do budúcej údržby, avšak minimálne do doby, kým plánovaná údržba komponentu nebola nahradená inou plánovanou údržbou v ekvivalentnom rozsahu a podrobnosti, a 4. aktuálny stav zhody s programom údržby tak, že môže byť stanovená zhoda so schváleným programom údržby lietadla minimálne do doby, kým plánovaná údržba lietadla alebo komponentu nebola nahradená inou plánovanou údržbou v ekvivalentnom rozsahu a podrobnosti, a 5. aktuálny stav smerníc letovej spôsobilosti uplatňovaných na lietadlo a komponenty, minimálne 12 mesiacov potom, čo bolo lietadlo alebo komponent natrvalo vyradené z prevádzky, a 6. podrobnosti o aktuálnych zmenách a opravách lietadla, (motora(-ov), vrtule (vrtúľ) a akéhokoľvek komponentu životne dôležitého pre bezpečnosť letu, minimálne 12 mesiacov potom, čo boli natrvalo vyradené z prevádzky.

M.A.306 Systém technického denníka prevádzkovateľa

a) V prípade obchodnej leteckej dopravy, okrem požiadaviek M.A.305, musí prevádzkovateľ používať systém technického denníka lietadla, obsahujúci za každé lietadlo tieto informácie: 1. informácie o každom lete, potrebné na zabezpečenie zachovania letovej bezpečnosti, a 2. platné osvedčenie o uvoľnení lietadla do prevádzky a 3. platné vyhlásenie o stave údržby lietadla udávajúce, ktorá plánovaná alebo neplánovaná údržba sa vykoná ako ďalšia okrem prípadu, že príslušný orgán môže súhlasiť s tým, že sa vyhlásenie o údržbe bude uchovávať na inom mieste, a 4. všetky závady, ktorých odstránenie bolo odložené a ktoré majú vplyv na prevádzku lietadla a 5. všetky nevyhnutné príručky o systémoch na podporu údržby.

b) Systém technického denníka prevádzkovateľa a každú následnú zmenu alebo doplnok musí schváliť príslušný orgán.

c) Prevádzkovateľ musí zabezpečiť, aby sa technický denník lietadla uchovával 36 mesiacov odo dňa posledného zápisu.

M.A.307 Odovzdanie záznamov o zachovaní letovej spôsobilosti lietadla

a) Vlastník alebo prevádzkovateľ musí zabezpečiť, že pri trvalom prevode lietadla od jedného vlastníka alebo prevádzkovateľa k druhému, boli súčasne odovzdané záznamy o zachovaní letovej spôsobilosti podľa M.A.305 a prípadne technický denník prevádzkovateľa podľa M.A.306.

b) Vlastník musí zabezpečiť, aby pri zmluvnom záväzku organizácie riadiacej zachovanie letovej spôsobilosti týkajúcom sa s tým úloh, boli organizácii odovzdané podľa M.A.305 záznamy o zachovaní letovej spôsobilosti.

c) Časové obdobie predpísané pre uchovávanie záznamov naďalej platí pre nového vlastníka, prevádzkovateľa alebo organizáciu riadiacu zachovanie letovej spôsobilosti.

PODČASŤ D

NORMY ÚDRŽBY

M.A.401 Údaje o údržbe

a) Osoba alebo organizácia, ktorá vykonáva údržbu lietadla, musí mať pri vykonávaní údržby vrátane zmien a opráv, prístup k použiteľným aktuálnym údajom o údržbe a musí využívať len tieto údaje.

b) Na účely tejto časti, použiteľné údaje o údržbe sú: 1. každá príslušná požiadavka, postup, štandard alebo informácia vydaná príslušným orgánom, 2. každý príslušný príkaz na zachovanie letovej spôsobilosti, 3. príslušné pokyny pre zachovanie letovej spôsobilosti, vydané držiteľmi typového osvedčenia, doplnkového typového osvedčenia a ktoroukoľvek inou organizáciou, ktorá uverejňuje také údaje v súlade s časťou 21, 4. každý príslušný údaj vydaný v súlade s 145.A.45 d).

c) Osoba alebo organizácia, ktorá vykonáva údržbu lietadla musí zabezpečiť, aby všetky použiteľné údaje o údržbe boli aktuálne a vždy k dispozícii pokiaľ sú požadované. Osoba alebo organizácia musí zriadiť systém pracovných kariet alebo pracovných listov a postarať sa o to, aby sa údaje o údržbe presne preniesli na tieto pracovné karty alebo listy, alebo aby sa uviedol presný odkaz na konkrétnu údržbársku prácu alebo práce údržby, obsiahnuté v takých údajoch o údržbe.

M.A.402 Vykonávanie údržby

a) Celú údržbu vykonáva kvalifikovaný personál podľa metód, techník, noriem a pokynov špecifikovaných v údajoch o údržbe podľa M.A.401. Okrem toho sa vykoná nezávislá inšpekcia po každej údržbárskej práci kritickej pre bezpečnosť letu, pokiaľ nie je stanovené inak v časti 145, alebo nie je dohodnuté inak s príslušným orgánom.

b) Celá údržba sa vykonáva s použitím nástrojov, vybavenia a materiálu špecifikovaných v údajoch o údržbe podľa M.A.401, pokiaľ nie je stanovené inak v časti 145. V prípade potreby sa nástroje, a vybavenie kontrolujú a kalibrujú podľa úradne uznanej normy.

c) Oblasť, v ktorej sa údržba vykonáva musí byť dobre usporiadaná a bez prachu a nečistoty.

d) Celá údržba sa vykonáva v rámci environmentálnych obmedzení špecifikovaných v údajoch o údržbe podľa M.A.401.

e) V prípade nevľúdneho počasia alebo zdĺhavej údržby sa musia využiť vhodné zariadenia.

f) Po dokončení celej údržby sa musí vykonať celkové overenie aby bolo zabezpečené, že z lietadla alebo komponentu sú odstránené všetky nástroje, vybavenie alebo akékoľvek cudzie časti a cudzí materiál a že všetky odstránené prístupové panely boli znovu namontované.

M.A.403 Závady lietadla

a) Každá závada lietadla, ktorá ohrozuje bezpečnosť letu musí byť pred ďalším letom odstránená.

b) Len oprávnený osvedčujúci personál podľa M.A.801 b) 1, M.A.801 b) 2 alebo časti 145, môže rozhodnúť, s využitím údajov o údržbe podľa M.A.401, či závada lietadla vážne ohrozuje bezpečnosť letu a potom rozhodnúť o tom, kedy a aké nápravné opatrenie sa musí prijať pred ďalším letom a odstránenie ktorej závady sa môže odložiť. Toto však neplatí, keď: 1. pilot použije schválený zoznam minimálneho vybavenia predpísaný príslušným orgánom alebo 2. závady lietadla sú podľa príslušného orgánu prípustné.

c) Každá závada lietadla, ktorá nepredstavuje vážne ohrozenie bezpečnosti letu sa musí odstrániť čo možno najskôr potom, čo bola závada lietadla zistená a v rámci lehôt špecifikovaných v údajoch o údržbe.

d) Každá závada, ktorá nie je odstránená pred letom sa zaznamená v systéme záznamov o údržbe lietadla podľa M.A.305 alebo systéme technického denníka prevádzkovateľa podľa M.A.306.

PODČASŤ E

KOMPONENTY

M.A.501 Inštalácia

a) Žiadny komponent nesmie byť inštalovaný, pokiaľ nie je v primeranom stave, nebol príslušným spôsobom uvoľnený do prevádzky podľa EASA formulára 1 alebo rovnocenného dokumentu a nebol označený v súlade s časťou 21 podčasťou G, ak nie je stanovené inak v časti 145 alebo podčasti F.

b) Pred inštalovaním komponentu na lietadlo, osoba alebo organizácia vykonávajúca údržbu musí zabezpečiť, aby sa jednotlivý komponent mohol dať inštalovať pri rôznych zmenených podmienkach a/alebo inej konfigurácii na základe príkazov na zachovanie letovej spôsobilosti.

c) Štandardné časti sa môžu namontovať na lietadlo alebo komponent, keď údaje o údržbe špecifikujú štandardnú časť. Štandardné časti sa môžu namontovať len vtedy, keď sú sprevádzané dôkazom zhody s príslušným štandardom.

d) Materiál, buď surovina, alebo spotrebný materiál, sa môže na lietadle alebo komponente použiť len vtedy, keď to výrobca lietadla alebo komponentu uvedie v príslušných údajoch o údržbe, alebo keď je to predpísané v časti 145. Taký materiál sa môže použiť len vtedy, keď zodpovedá požadovanej technickej podmienke a môže sa primerane spätne zistiť. Všetky materiály musia byť sprevádzané dokumentáciou, ktorá sa jednoznačne vzťahuje ku konkrétnemu materiálu a obsahuje vyhlásenie o zhode s technickou podmienkou a údaje o výrobcovi a dodávateľoch.

M.A.502 Údržba komponentu

a) Údržbu komponentov vykonávajú vhodné podľa podčasti F alebo časti 145 organizácie s povolením na údržbu.

b) Údržbu ktoréhokoľvek komponentu môže vykonať osvedčujúci personál podľa M.A.801 b) 2 len pokiaľ také komponenty sú namontované na lietadle. Také komponenty však môžu byť dočasne odstránené v dôsledku údržby, keď je také odstránenie výslovne povolené príručkou o údržbe lietadla, aby sa uľahčil prístup.

M.A.503 Komponenty s obmedzenou životnosťou

Inštalované komponenty s obmedzenou životnosťou nesmú prekročiť lehotu životnosti špecifikovanú v schválenom programe údržby a príkazoch na zachovanie letovej spôsobilosti.

M.A.504 Kontrola prevádzkyneschopných komponentov

a) Komponenty sa považujú za neschopné prevádzky za ktorejkoľvek z týchto okolností: 1. uplynula lehota životnosti definovaná v programe údržby; 2. nezhoda s príslušnými príkazmi na zachovanie letovej spôsobilosti a inými požiadavkami na zachovanie letovej spôsobilosti predpísanými agentúrou; 3. nedostatok potrebných informácií na stanovenie stavu letovej spôsobilosti alebo spôsobilosti na inštalovanie; 4. dôkaz o závadách alebo poruchách; 5. účasť na incidente alebo nehode, ktorá môže mať prípadne nepriaznivý vplyv na jeho prevádzkyschopnosť.

b) Prevádzkyneschopné komponenty musia byť označené a uložené na bezpečnom mieste pod kontrolou organizácie s povolením podľa M.A.502 až do rozhodnutia o budúcom stave takého komponentu.

c) Komponenty, ktoré dosiahli svoju povolenú hranicu životnosti alebo majú neopraviteľnú závadu, sa klasifikujú ako nezachrániteľné a nesmú sa znovu zaradiť do systému dodávok materiálu, pokiaľ nebolo povolené predĺženie lehoty životnosti alebo nebolo schválené riešenie na ich opravu podľa M.A.304.

d) Každá osoba alebo organizácia zodpovedná podľa časti M, musí v prípade nezachrániteľných komponentov: 1. ponechať taký komponent na mieste podľa odseku b), alebo 2. postarať sa o to, aby bol komponent znehodnotený tak, že sa nemôže ani hospodársky oceniť ani opraviť predtým, než sa osoba alebo organizácia zbaví zodpovednosti za taký komponent.

e) Bez ohľadu na odsek d) osoba alebo organizácie zodpovedná podľa časti M, môže preniesť zodpovednosť za komponent klasifikovaný ako nezachrániteľný na školiacu alebo výskumnú organizáciu bez toho, aby komponent znehodnotila.

PODČASŤ F

ORGANIZÁCIA VYKONÁVAJÚCA ÚDRŽBU

M.A.601 Rozsah platnosti

Táto podčasť stanovuje požiadavky, ktoré musí spĺňať organizácia aby jej bolo udelené alebo ponechané povolenie na údržbu lietadiel a komponentov, ktoré nie sú uvedené v M.A.201 f) a g).

M.A.602 Žiadosť

Žiadosť o vydanie alebo zmenu povolenia organizácie na údržbu sa predloží vo forme a spôsobom, ktorý stanoví príslušný orgán.

M.A.603 Rozsah povolenia

a) Udelenie povolenia realizuje príslušný orgán vydaním osvedčenia (pozri doplnok 5). Organizácia s povolením na údržbu podľa M.A.604 musí v príručke špecifikovať rozsah prác, na ktoré jej bolo povolenie udelené.

Doplnok 4 k tejto časti definuje všetky triedy a kategórie, ktoré sú možné podľa M.A. podčasti F.

b) Organizácia s povolením na údržbu môže v zhode s údajmi o údržbe, zhotoviť obmedzené množstvo častí používaných v priebehu prác vo svojich vlastných prevádzkach, tak ako je uvedené v príručke organizácie vykonávajúcej údržbu.

M.A.604 Príručka organizácie vykonávajúcej údržbu

a) Organizácia vykonávajúca údržbu musí predložiť príručku obsahujúcu aspoň tieto informácie: 1. vyhlásenie podpísané zodpovedným manažérom, ktoré potvrdzuje, že organizácia bude trvalo pracovať vždy v súlade s časťou M a príručkou, a 2. rozsah prác organizácie a 3. titul(-y) a meno(-á) osoby (osôb) uvedenej(-ých) v M.A.606b) a 4. organizačná schéma zobrazujúca súvisiace väzby medzi oblasťami zodpovednosti osôb uvedených v M.A.606b) a 5. zoznam personálu vykonávajúceho osvedčovanie a 6. všeobecný popis a umiestnenie zariadení a 7. postupy špecifikujúce spôsob, akým organizácia vykonávajúca údržbu zabezpečí zhodu s touto časťou, a 8. postup(-y) zmeny a doplnenia príručky organizácie vykonávajúcej údržbu.

b) Príručku organizácie vykonávajúcej údržbu a jej zmeny a doplnky musí schváliť príslušný orgán.

c) Bez ohľadu na odsek b) môžu byť postupom stanoveným v príručke povolené menšie zmeny a doplnky príručky (ďalej ako nepriame schválenie).

M.A.605 Prevádzkové priestory

Organizácia zabezpečí, aby:

a) boli prevádzkové priestory k dispozícii pre všetky plánované práce, aby boli primerane členené špecializované dielne a haly, a tým bola zabezpečená ochrana proti znečisteniu a ochrana životného prostredia;

b) boli k dispozícii kancelárske priestory na riadenie všetkých plánovaných prác, najmä na kompletovanie záznamov o údržbe;

c) boli k dispozícii skladovacie zariadenia pre komponenty, zariadenia, nástroje a materiál. Podmienky skladovania musia zabezpečiť oddelenie nepoužiteľných komponentov a materiálov od všetkých ostatných komponentov, materiálov, zariadení a nástrojov. Podmienky skladovania musia byť v súlade s pokynmi výrobcu a prístup sa obmedzí len pre oprávnený personál.

M.A.606 Požiadavky na personál

a) Organizácia menuje zodpovedného manažéra, ktorý so splnomocnením podniku zabezpečí, aby sa všetky údržbárske práce požadované zákazníkom mohli financovať a vykonávať podľa štandardu vyžadovaného touto časťou.

b) Bude menovaná osoba alebo skupina osôb, ktorá bude zodpovedná za zabezpečenie trvalej zhody organizácie s touto podčasťou. Taká(-é) osoba(-y) musí(-ia) byť podriadená(-é) zodpovednému manažérovi.

c) Všetky osoby podľa odseku b) musia byť schopné preukázať príslušné vedomosti, vzdelanie a zodpovedajúce skúsenosti vzťahujúce sa k údržbe lietadla a/alebo komponentu.

d) Organizácia musí mať vhodný personál na spravidla očakávané objednávky prác. Je povolené dočasné zamestnávanie personálu v prípade vyššieho objemu prác než je očakávaný, a to len personálu, ktorý nevystavuje osvedčenie o uvoľnení do prevádzky.

e) Kvalifikácia celého personálu zapojeného do údržby musí byť preukázaná a zaznamenaná.

f) Personál, ktorý vykonáva špecializované úlohy ako je zváranie, nedeštruktívne testovanie/kontroly s výnimkou farebného kontrastu, musí byť kvalifikovaný v súlade s oficiálne uznaným štandardom.

g) Organizácia vykonávajúca údržbu musí mať dostatočný osvedčujúci personál na vydanie osvedčení M.A.612 a M.A.613 o uvoľnení do prevádzky pre lietadlo a komponenty. Musí spĺňať požiadavky časti 66.

M.A.607 Osvedčujúci personál

a) Okrem ustanovení M.A.606 g) môže osvedčujúci personál uplatňovať svoje práva len vtedy, keď organizácia zabezpečila: 1. že osvedčujúci personál môže preukázať, že v predchádzajúcich dvoch rokoch mal buď v časovom období šiestich mesiacoch zodpovedajúcu údržbársku prax, alebo splnil podmienky na vydanie príslušného osvedčenia, a 2. že osvedčujúci personál má primerané vedomosti o príslušnom lietadle a/alebo komponentoch lietadla, na ktorom (ktorých) sa má vykonať údržba, a o zodpovedajúcich postupoch organizácie.

b) V nasledovných nepredvídateľných prípadoch, keď je lietadlo odstavené z prevádzky na inom mieste než je jeho hlavné stanovište, na ktorom nie je k dispozícii osvedčujúci personál, môže organizácia vykonávajúca údržbu s cieľom zabezpečenia údržby vystaviť jednorazové osvedčenie o povolení; 1. jednému zo svojich zamestnancov, ktorý je držiteľom typových kvalifikácií pre lietadlo alebo podobnú technológiu, konštrukciu alebo systémy, alebo 2. ktorejkoľvek osobe s minimálne päťročnou údržbárskou praxou, ktorá je držiteľom platného preukazu spôsobilosti ICAO na údržbu lietadiel s oprávnením pre typ lietadla, ktorému sa má udeliť osvedčenie za predpokladu, že sa na tomto mieste nenachádza žiadna organizácia s príslušným povolením podľa tejto časti a údržbou poverená organizácia získala a uchováva dôkazy o praxi a preukazu spôsobilosti takej osoby.

Všetky také prípady sa musia oznámiť príslušnému orgánu do siedmich dní od vydania takého osvedčenia o povolení. Organizácia s povolením na údržbu vystavujúca jednorazové osvedčenie o povolení zabezpečí, aby každá taká údržba, ktorá by mohla mať vplyv na bezpečnosť letu, bola prekontrolovaná.

c) Organizácia s povolením na údržbu musí zaznamenať všetky údaje týkajúce sa personálu vykonávajúceho osvedčovanie a viesť aktuálny zoznam celého takého personálu.

M.A.608 Komponenty, zariadenia a nástroje

a) Organizácia musí: 1. mať zariadenia a nástroje špecifikované v údajoch o údržbe podľa M.A.609 alebo overené ekvivalenty uvedené v zozname v príručke organizácie vykonávajúcej údržbu pre rutinné údržbárske práce v rozsahu povolenia, a 2. preukázať, že má prístup ku všetkým ostatným zariadeniam a nástrojom používaným len príležitostne.

b) Nástroje a zariadenia musia byť preskúšané a kalibrované podľa oficiálne uznanej normy. Organizácia vedie záznamy o takej kalibrácii a použitej norme.

c) Organizácia musí kontrolovať, klasifikovať a zodpovedajúco triediť všetky prichádzajúce komponenty.

M.A.609 Údaje o údržbe

Organizácia s povolením na údržbu musí mať k dispozícii a používať použiteľné aktuálne údaje o údržbe špecifikované v M.A.401 pri vykonávaní údržby, vrátane zmien a opráv. V prípade, že údaje o údržbe poskytol zákazník, je nevyhnutné mať také údaje k dispozícii v čase prebiehajúcej práce.

M.A.610 Objednávky údržbárskych prác

Pred začiatkom údržby musí byť medzi organizáciou a zákazníkom dohodnutá písomná objednávka prác, aby bolo jednoznačne stanovené, aká údržba s má vykonať.

M.A.611 Normy údržby

Každá údržba sa musí vykonať v súlade s požiadavkami M.A. podčasť D.

M.A.612 Osvedčenie o uvoľnení lietadla do prevádzky

Po dokončení všetkých požadovaných údržbárskych prác na lietadle v súlade s touto podčasťou, sa vystaví osvedčenie o uvoľnení lietadla do prevádzky podľa M.A.801.

M.A.613 Osvedčenie o uvoľnení komponentu do prevádzky

a) Po dokončení všetkých požadovaných údržbárskych prác na komponente v súlade s touto podčasťou, sa vystaví osvedčenie o uvoľnení komponentu do prevádzky podľa M.A.802, EASA formulár 1 sa vystaví s výnimkou tých komponentov, ktoré sú vyhotovené v súlade s M.A.603 b).

b) Osvedčenie o uvoľnení komponentu do prevádzky, EASA formulár 1 sa môže vyhotoviť v elektronickej forme z počítačovej databázy.

M.A.614 Záznamy o údržbe

a) Organizácia s povolením na údržbu musí zaznamenať všetky údaje o vykonanej práci. Musia sa viesť záznamy potrebné na preukázanie splnenia všetkých požiadaviek na vydanie osvedčenia o uvoľnení do prevádzky, vrátane dokumentov o uvoľnení od subdodávateľov.

b) Organizácia s povolením na údržbu musí poskytnúť kópiu každého osvedčenia o uvoľnení do prevádzky vlastníkovi lietadla spolu s kópiou akýchkoľvek špecifických schválených údajov o oprave/zmene, použitých na vykonané opravy/zmeny.

c) Organizácia s povolením na údržbu musí uchovávať kópiu všetkých záznamov o údržbe a akýchkoľvek zodpovedajúcich údajov o údržbe po dobu troch rokov odo dňa, kedy bolo lietadlo alebo komponent lietadla, ku ktorým sa práce vzťahujú, uvoľnený organizáciou s povolením na údržbu. 1. Záznamy sa musia uchovávať tak, aby boli chránené pred poškodením alebo krádežou. 2. Celý počítačový hardware použitý na zabezpečenie údajov musí byť uložený na inom mieste než je miesto, na ktorom sa nachádzajú pracovné údaje a v prostredí, v ktorom bude zabezpečené, že ostane v dobrom stave. 3. Keď organizácia s povolením na údržbu ukončí svoju činnosť, všetky záznamy o údržbe za posledné dva roky musia byť odovzdané poslednému vlastníkovi alebo zákazníkovi príslušného lietadla alebo komponentu, alebo musia byť uložené podľa pokynov príslušného orgánu.

M.A.615 Práva organizácie

Organizácia môže:

1. vykonávať údržbu lietadiel a/alebo komponentov, na ktoré má povolenie v miestach špecifikovaných v osvedčení o povolení a v príručke;

2. vykonávať údržbu lietadiel a/alebo komponentov, na ktoré má povolenie v ktoromkoľvek inom mieste, ak taká údržba je nevyhnutná na odstránenie zisteného nedostatku;

3. vydať osvedčenia o uvoľnení do prevádzky po dokončení údržby v súlade s M.A.612 alebo M.A.613.

M.A.616 Vnútropodniková kontrola

Aby bolo zabezpečené, že organizácia s povolením na údržbu naďalej spĺňa požiadavky tejto podčasti, musí pravidelne vykonávať vnútropodnikové kontroly.

M.A.617 Zmeny organizácie s povolením na údržbu

Aby mohol príslušný orgán stanoviť, či organizácia naďalej plní ustanovenia tejto časti, musí mu organizácia s povolením na údržbu oznámiť každý návrh na vykonanie nasledovnej zmeny predtým, než sa taká zmena uskutoční:

1. názov organizácie;

2. sídlo organizácie;

3. ďalšie sídla organizácie;

4. zodpovedný manažér;

5. všetky osoby špecifikované v odseku M.A.606 b);

6. zariadenia, vybavenie, nástroje, materiál, postupy, rozsah práce a osvedčujúci personál, pokiaľ môžu mať vplyv na povolenie.

V prípade navrhovaných personálnych zmien, ktoré nie sú vopred manažmentu známe, tieto zmeny sa musia oznámiť pri najbližšej príležitosti.

M.A.618 Zachovanie platnosti povolenia

a) Povolenie sa vystaví na neobmedzené obdobie. Zostáva platné, ak: 1. organizácia naďalej spĺňa požiadavky tejto časti, v súlade s ustanoveniami týkajúcimi sa postupov spojených so zisteniami podľa M.A.619, a 2. príslušnému orgánu bol poskytnutý prístup do organizácie na účely stanovenia trvajúcej zhody s touto časťou a 3. organizácia sa nevzdala povolenia alebo ak nebolo povolenie zrušené;

b) Po prepadnutí alebo zrušení osvedčenia o povolení sa osvedčenie vráti príslušnému orgánu.

M.A.619 Zistenia

a) Zistením úrovne 1 je každá významná nezhoda s požiadavkami časti M, ktorá zníži bezpečnostný štandard a vážne ohrozí bezpečnosť letu.

b) Zistením úrovne 2 je každá nezhoda s požiadavkami časti M, ktorá by mohla znížiť bezpečnostný štandard a mohla by ohroziť bezpečnosť letu.

c) Po prijatí oznámenia o zisteniach podľa M.B.605, držiteľ povolenia organizácie na údržbu musí určiť plán nápravnej akcie a v rámci obdobia dohodnutého s príslušným orgánom, musí k spokojnosti tohto orgánu, preukázať jej vykonanie.

PODČASŤ G

ORGANIZÁCIA RIADIACA ZACHOVANIE LETOVEJ SPÔSOBILOSTI

M.A.701 Rozsah platnosti

Táto podčasť stanovuje požiadavky, ktoré musí spĺňať organizácia, aby jej bolo udelené alebo ponechané povolenie na riadenie zachovanie letovej spôsobilosti lietadla.

M.A.702 Žiadosť

Žiadosť o udelenie alebo zmenu povolenia organizácie riadiacej zachovanie letovej spôsobilosti sa predloží vo forme a spôsobom, ktorý stanoví príslušný orgán.

M.A.703 Rozsah povolenia

a) Udelenie povolenia realizuje príslušný orgán vydaním osvedčenia (pozri doplnok VI). V schválenej príručke pre riadenie zachovania letovej spôsobilosti podľa M.A.704, musia byť uvedené práce, ktoré sú súčasťou povolenia.

b) Bez ohľadu na odsek a), musí byť v prípade obchodnej leteckej dopravy povolenie časťou osvedčenia leteckého prevádzkovateľa, vydaného príslušným orgánom pre prevádzkované lietadlo.

M.A.704 Príručka pre riadenie zachovania letovej spôsobilosti

a) Organizácia riadiaca zachovania letovej spôsobilosti musí predložiť príručku pre riadenie letovej spôsobilosti obsahujúcu tieto informácie: 1. vyhlásenie podpísané zodpovedným manažérom, ktoré potvrdzuje, že organizácia bude vždy pracovať v súlade s časťou M a príručkou, a 2. rozsah prác organizácie a 3. titul(-y) a meno(-á) osoby (osôb) uvedenej(-ých) v M.A.706 b) a 706 c) a 4. organizačná schéma zobrazujúca súvisiace väzby medzi oblasťami zodpovednosti osôb uvedených v M.A.706 b) a 706 c) a 5. zoznam personálu vykonávajúceho skúšku letovej spôsobilosti podľa M.A.707 a 6. všeobecný popis a umiestnenie zariadení a 7. postupy špecifikujúce spôsob, akým organizácia riadiaca zachovanie letovej spôsobilosti zabezpečí zhodu s touto časťou, a 8. postup(-y) zmeny a doplnenia príručky pre riadenie zachovania letovej spôsobilosti.

b) Príručku pre riadenie zachovania letovej spôsobilosti a jej zmeny a doplnky musí schváliť príslušný orgán.

Bez ohľadu na odsek b) môžu byť postupom stanoveným v príručke povolené menšie zmeny a doplnky príručky (ďalej ako nepriame povolenie).

M.A.705 Zariadenia

Organizácia riadiaca zachovanie letovej spôsobilosti musí personálu špecifikovanému v M.A.706 poskytnúť primerané priestory na vhodných miestach.

M.A.706 Požiadavky na personál

a) Organizácia menuje zodpovedného manažéra, ktorý so splnomocnením podniku zabezpečí, aby sa všetky riadiace činnosti týkajúce sa zachovania letovej spôsobilosti mohli financovať a vykonávať podľa štandardu v súlade touto časťou.

b) V prípade obchodnej leteckej dopravy bude zodpovedným manažérom podľa odseku a) aj osoba, ktorá so splnomocnením podniku zabezpečí, aby sa všetky opatrenia prevádzkovateľa mohli financovať a vykonávať podľa štandardu vyžadovaného touto časťou.

c) Bude menovaná osoba alebo skupina osôb, ktorá bude zodpovedná za zabezpečenie trvalej zhody organizácie s touto podčasťou. Taká(-é) osoba(-y) musí(-ia) byť podriadená(-é) zodpovednému manažérovi.

d) V prípade obchodnej leteckej dopravy musí zodpovedný manažér menovať odborného vedúceho. Táto osoba bude zodpovedná riadenie a za dozor nad zachovaním letovej spôsobilosti podľa odseku c).

e) Odborný vedúci uvedený v odseku d) nesmie byť zamestnancom organizácie, ktorá má povolenie podľa časti 145 a má zmluvu s prevádzkovateľom, pokiaľ to nie je osobitne dohodnuté s príslušným orgánom.

f) Organizácia musí mať k dispozícii dostatočný, primerane kvalifikovaný personál pre očakávané práce.

g) Všetky osoby podľa odseku c) a d) musia byť schopné preukázať príslušné vedomosti, vzdelanie a zodpovedajúce skúsenosti vzťahujúce sa k zachovaniu letovej spôsobilosti lietadla.

h) Kvalifikácia celého personálu zapojeného do riadenia zachovania letovej spôsobilosti musí byť zaznamenaná.

M.A.707 Personál na overenie letovej spôsobilosti

a) Aby mohla vykonávať overenie letovej spôsobilosti, musí mať organizácia s povolením na riadenie zachovania letovej spôsobilosti vhodný personál na overenie letovej spôsobilosti, aby bolo možné vystaviť osvedčenia o overení letovej spôsobilosti alebo odporúčania podľa M.A. podčasť 1. Navyše k požiadavkám M.A.706, musí mať tento personál: 1. aspoň päťročnú prax v zachovaní letovej spôsobilosti a 2. príslušný preukaz spôsobilosti podľa časti 66 alebo leteckotechnický diplom alebo ekvivalent a 3. oficiálny leteckotechnický výcvik týkajúci sa údržby a 4. postavenie s primeranou zodpovednosťou v oprávnenej organizácii.

b) Personál na overenie letovej spôsobilosti, ktorý menuje organizácia s povolením na riadenie zachovania letovej spôsobilosti, môže len potom dostať oprávnenie tejto organizácie, keď pod dohľadom úspešne absolvuje overenie letovej spôsobilosti formálne potvrdené príslušným orgánom.

c) Organizácia musí zabezpečiť, aby personál na overenie letovej spôsobilosti mohol preukázať primerané nové skúsenosti v riadení zachovania letovej spôsobilosti.

d) Personál na overenie letovej spôsobilosti musí byť identifikovateľný tým, že každá jednotlivá osoba je uvedená v zozname v príručke riadenia zachovania letovej spôsobilosti, spolu s jej povolením na overenie letovej spôsobilosti.

e) Organizácia musí viesť záznamy o celom personáli na overenie letovej spôsobilosti, ktorý zahŕňa súhrnné údaje o príslušnej kvalifikácii spolu s prehľadom o príslušných skúsenostiach v riadení zachovania letovej spôsobilosti a o výcviku a kópiou oprávnenia. Tento záznam sa musí uchovávať dva roky potom, čo personál na overenie letovej spôsobilosti opustil organizáciu.

M.A.708 Riadenie zachovania letovej spôsobilosti

a) Riadenie zachovania letovej spôsobilosti sa musí vykonávať podľa predpisov M.A. podčasť C.

b) Za každé spravované lietadlo musí organizácia s povolením na riadenie zachovania letovej spôsobilosti: 1. vypracovať a kontrolovať program údržby pre spravované lietadlo, vrátane akéhokoľvek programu spoľahlivosti, 2. predložiť program údržby lietadla a jeho zmeny a doplnky príslušnému orgánu na schválenie a poskytnúť kópiu programu vlastníkovi lietadla prevádzkovaného na neobchodné účely, 3. riadiť schvaľovanie, zmeny a opravy, 4. zabezpečiť, aby sa všetka údržba vykonávala v súlade so schváleným programom údržby a uvoľňovanie do prevádzky bolo v súlade s M.A. podčasťou H, 5. zabezpečiť, aby uplatňovali všetky aplikovateľné príkazy na zachovanie letovej spôsobilosti a prevádzkové príkazy s dosahom na zachovanie letovej spôsobilosti, 6. zabezpečiť, aby všetky oznámené alebo počas plánovanej údržby zistené závady boli opravené príslušnou organizáciou, ktorá má povolenie na vykonávanie údržby, 7. zabezpečiť, aby lietadlo bolo v prípade potreby odovzdané organizácii s príslušným povolením na vykonávanie údržby, 8. koordinovať plánovanú údržbu, uplatňovanie príkazov na zachovanie letovej spôsobilosti, výmeny častí s obmedzenou životnosťou a inšpekciu komponentov, aby bolo zabezpečené riadne vykonávanie prác, 9. spravovať a archivovať všetky záznamy o zachovaní letovej spôsobilosti a/alebo technické palubné knihy prevádzkovateľa, 10. zabezpečiť, aby správa o hmotnosti a vyvážení odrážala aktuálny stav lietadla.

c) V prípade obchodnej leteckej dopravy, keď prevádzkovateľ nemá povolenie podľa časti 145, musí uzavrieť písomnú zmluvu o údržbe medzi organizáciou s povolením na údržbu podľa časti 145 alebo iným prevádzkovateľom, v ktorej budú podrobne uvedené všetky funkcie špecifikované podľa M.A.301-2, M.A.301-3, M.A.301-5 a M.A.301-6 a ktorá zabezpečí, že celú údržbu bude definitívne vykonávať organizácia s povolením na vykonávanie údržby podľa časti 145 a stanoví opatrenia na zabezpečenie kvality podľa M.A.712b). Stanovište lietadla, plánovanú traťovú údržbu a zmluvy týkajúce sa údržby motora, spolu so všetkými zmenami a doplnkami musí schváliť príslušný orgán. Avšak v prípade: 1. lietadla vyžadujúceho neplánovanú traťovú údržbu, môže byť zmluva vo forme objednávok jednotlivých prác adresovaných organizácii s povolením na údržbu podľa časti 145. 2. údržby komponentu, vrátane údržby motora, zmluva uvedená v odseku c) môže byť vo forme objednávok jednotlivých prác adresovaných organizácii s povolením na údržbu podľa časti 145.

M.A.709 Dokumentácia

Organizácia s povolením na riadenie zachovania letovej spôsobilosti musí vlastniť a používať údaje o údržbe podľa M.A.401 pri plnení úloh na uchovanie letovej spôsobilosti podľa M.A.708.

M.A.710 Overenie letovej spôsobilosti

a) Na splnenie požiadavky na overenie letovej spôsobilosti lietadla podľa M.A.902, musí organizácia s povolením na riadenie zachovania letovej spôsobilosti vykonať plne zdokumentované overenie, aby sa presvedčila, že: 1. letové hodiny pre rám lietadla, motor a vrtuľu a príslušné letové cykly boli riadne zaznamenané, a 2. letová príručka je platná pre konfiguráciu lietadla a odráža posledný stav overenia a 3. boli vykonané všetky údržby pripadajúce na lietadlo podľa schváleného programu údržby a 4. boli odstránené všetky závady alebo prípadne boli stanoveným spôsobom oznámené a 5. boli uplatnené a riadne zaregistrované všetky príkazy na zachovanie letovej spôsobilosti a 6. všetky zmeny a opravy, ktoré sa vykonali na lietadle boli zaregistrované a sú schválené podľa časti 21, a 7. všetky komponenty s obmedzenou životnosťou inštalované v lietadle boli riadne označené, zaregistrované a nebola prekročená ich schválený limit životnosti, a 8. všetky údržbárske práce boli uvoľnené v súlade s touto časťou a 9. aktuálna správa o hmotnosti a vyvážení odráža konfiguráciu lietadla a je platná a 10. lietadlo zodpovedá poslednému overeniu svojho typu konštrukcie schválenému agentúrou.

b) Personál, ktorý má povolenie na overenie letovej spôsobilosti organizácie riadiacej zachovanie letovej spôsobilosti musí vykonať fyzickú prehliadku lietadla. Na túto prehliadku musí personálu, ktorý nie je primerane kvalifikovaný podľa časti 66, pomáhať príslušný kvalifikovaný personál.

c) Fyzickou prehliadkou lietadla personál vykonávajúci overenie letovej spôsobilosti zabezpečí, že: 1. všetky požadované označenia a štítky sú vhodne inštalované a 2. lietadlo zodpovedá jeho schválenej letovej príručke a 3. konfigurácia lietadla zodpovedá schválenej dokumentácii a 4. neboli zistené žiadne evidentné závady, ktoré neboli označené podľa M.A.404, a 5. nebol zistený žiadny nesúlad medzi lietadlom a záznamami zdokumentovaného overenia podľa odseku a).

d) Odchylne od M.A.902 a) sa overenie letovej spôsobilosti môže vykonať maximálne 90 dní pred stanovenou lehotou bez straty kontinuity priebehu overenia letovej spôsobilosti vzoriek, aby bolo možné vykonať fyzické overenie počas kontroly údržby.

e) Osvedčenie o overení letovej spôsobilosti podľa M.A.902 (EASA formulár 15b)) alebo odporúčanie vystaví príslušný personál oprávnený na overenie letovej spôsobilosti v mene organizácie s povolením na riadenie zachovania letovej spôsobilosti, keď sa presvedčí, že bolo riadne vykonané overenie letovej spôsobilosti.

f) Vydaná alebo predĺžená kópia osvedčenia o overení letovej spôsobilosti pre lietadlo sa musí do 10 dní poslať členskému štátu registrácie.

g) Úlohy v rámci overenia letovej spôsobilosti sa nesmú zadať subdodávateľom.

h) Príslušný orgán bude informovaný o nejednoznačnom výsledku overenia letovej spôsobilosti.

M.A.711 Práva organizácie

a) Organizácia s povolením na riadenie zachovania letovej spôsobilosti môže: 1. riadiť zachovanie letovej spôsobilosti lietadla neobchodnej leteckej dopravy uvedeného v osvedčení o povolení, 2. riadiť zachovanie letovej spôsobilosti lietadla obchodnej leteckej dopravy, keď je uvedené v jeho osvedčení leteckého prevádzkovateľa, 3. dohodnúť vykonanie úloh na zachovanie letovej spôsobilosti v rámci obmedzení svojho povolenia s inou organizáciou, ktorá pracuje podľa svojho systému kvality.

b) Organizácia s povolením na riadenie zachovania letovej spôsobilosti mať okrem toho povolenie na: 1. vydanie osvedčenia o overení letovej spôsobilosti, alebo 2. poskytnutie odporúčania na overenie letovej spôsobilosti pre členský štát registrácie.

c) Organizácia musí byť registrovaná v jednom z členských štátov, aby jej mohli byť udelené práva podľa odseku b).

M.A.712 Systém kvality

a) Aby bolo zabezpečené, že organizácia s povolením na riadenie zachovania letovej spôsobilosti naďalej spĺňa požiadavky tejto podčasti, musí zaviesť systém kvality a menovať manažéra kvality na monitorovanie zhody s postupmi a ich primeranosti, aby bola zabezpečená letová spôsobilosti lietadla. Monitorovanie zhody musí zahŕňať systém spätného podávania správ zodpovednému manažérovi, aby bola v prípade potreby zabezpečená nápravná akcia.

b) Systém kvality slúži na monitorovanie činností podľa M.A. podčasti G. Musí obsahovať aspoň tieto funkcie: 1. monitorovanie vykonávania činností podľa M.A. podčasti G. v súlade so schválenými postupmi, 2. monitorovanie vykonávania celej zmluvnej údržby v súlade so zmluvou a 3. monitorovanie trvalej zhody s požiadavkami tejto časti.

c) Záznamy týchto činností sa uchovávajú aspoň dva roky.

d) Keď organizácia s povolením na riadenie zachovania letovej spôsobilosti má povolenie v súlade s inou časťou, systém kvality môže byť kombinovaný so systémom požadovaným takou inou časťou.

e) V prípade obchodnej leteckej dopravy systém kvality podľa M.A. podčasť G musí byť nedielnou časťou systému kvality prevádzkovateľa.

f) V prípade malej organizácie podľa M.A. podčasti G, ktorá nemá práva poskytnuté podľa M.A.711 b), systém kvality môže byť nahradený pravidelnou vnútropodnikovou kontrolou.

M.A.713 Zmeny organizácie s povolením na riadenie zachovania letovej spôsobilosti

Aby mohol príslušný orgán stanoviť, či organizácia naďalej plní ustanovenia tejto časti, musí mu organizácia s povolením na riadenie zachovania letovej spôsobilosti oznámiť každý návrh na vykonanie nasledovnej zmeny predtým, než sa taká zmena uskutoční:

1. názov organizácie;

2. sídlo organizácie;

3. ďalšie sídla organizácie;

4. zodpovedný manažér;

5. všetky osoby špecifikované v odseku M.A.706 c);

6. prevádzkové priestory, postupy, rozsah práce a personál pokiaľ môžu mať vplyv na povolenie.

V prípade navrhovaných personálnych zmien, ktoré nie sú vopred manažmentu známe, tieto zmeny sa musia oznámiť pri najbližšej príležitosti.

M.A.714 Vedenie záznamov

a) Organizácia riadiaca zachovania letovej spôsobilosti musí zaznamenať všetky údaje o vykonanej práci. Musia sa uchovávať záznamy požadované podľa M.A.305 a prípadne M.A.306.

b) Ak má organizácia riadiaca zachovania letovej spôsobilosti práva podľa M.A.711 b), musí uchovávať kópiu každého vydaného osvedčenia o overení letovej spôsobilosti a odporúčania spolu so všetkými podpornými dokumentami.

c) Organizácia riadiaca zachovania letovej spôsobilosti musí uchovávať kópiu všetkých záznamov uvedených v odseku b) po dobu dvoch rokov potom, čo bolo lietadlo natrvalo vyradené z prevádzky.

d) Záznamy sa musia uchovávať tak, aby boli chránené pred poškodením, zmenou a krádežou.

e) Celý počítačový hardware použitý na zabezpečenie údajov musí byť uložený na inom mieste než je miesto, na ktorom sa nachádzajú pracovné údaje a v prostredí, v ktorom bude zabezpečené, že ostane v dobrom stave.

f) Keď je riadenie zachovania letovej spôsobilosti prevedené na inú organizáciu alebo osobu, všetky uchovávané záznamy sa musia odovzdať tejto organizácii alebo osobe. Pre takú organizáciu alebo osobu naďalej platia lehoty predpísané pre uchovávanie záznamov.

g) Keď organizácia riadiaca zachovania letovej spôsobilosti na údržbu ukončí svoju činnosť, všetky záznamy musia byť odovzdané vlastníkovi lietadla.

M.A.715 Zachovanie platnosti povolenia

a) Povolenie sa vystaví na neobmedzené obdobie. Zostáva platné, ak: 1. organizácia naďalej spĺňa požiadavky tejto časti, v súlade s ustanoveniami týkajúcimi sa spravovania zistení podľa M.B.706, a 2. príslušnému orgánu bol poskytnutý prístup do organizácie na účely stanovenia trvajúcej zhody s touto časťou a 3. sa organizácia nevzdala povolenia alebo ak nebolo povolenie alebo zrušené;

b) Po prepadnutí alebo zrušení osvedčenia o povolení sa osvedčenie vráti príslušnému orgánu.

M.A.716 Zistenia

a) Zistením úrovne 1 je každá významná nezhoda s požiadavkami časti M, ktorá zníži bezpečnostný štandard a vážne ohrozí bezpečnosť letu.

b) Zistením úrovne 2 je každá nezhoda s požiadavkami časti M, ktorá by mohla znížiť bezpečnostný štandard a mohla by ohroziť bezpečnosť letu.

c) Po prijatí oznámenia o zisteniach podľa M.B.705, držiteľ povolenia organizácie riadiacej zachovanie letovej spôsobilosti musí určiť plán nápravnej akcie a v rámci obdobia dohodnutého s príslušným orgánom, musí k spokojnosti tohto orgánu, preukázať jej vykonanie.

PODČASŤ H

OSVEDČENIE O UVOĽNENÍ DO PREVÁDZKY - CRS

M.A.801 Osvedčenie o uvoľnení lietadla do prevádzky

a) Okrem lietadiel volených organizáciou do prevádzky podľa časti 145, osvedčenie o uvoľnení do prevádzky sa musí vystaviť podľa tejto podčasti.

b) Osvedčenie o uvoľnení do prevádzky sa musí vystaviť pred letom po dokončení údržby. Keď je osvedčujúci personál presvedčený o tom, že všetky údržbárske práce sa riadne vykonali, osvedčenie o uvoľnení do prevádzky vystaví: 1. príslušný osvedčujúci personál v mene organizácie s povolením na údržbu podľa M.A. podčasti F, alebo 2. okrem komplexných úloh údržby uvedených v doplnku 7, osvedčujúci personál v zhode s požiadavkami časti 66, alebo 3. pilot/vlastník podľa M.A.803.

c) V prípade uvoľnenia do prevádzky podľa b) 2, osvedčujúcemu personálu pri plnení údržbárskych úloh môže pod jeho priamou a stálou kontrolou pomáhať jedna alebo viac osôb.

d) Osvedčenie o uvoľnení do prevádzky musí obsahovať základné údaje o vykonanej údržbe, dátum ukončenia údržby a: 1. totožnosť organizácie s povolením na údržbu podľa M.A. podčasti F a personálu vystavujúceho také osvedčenie, vrátane odkazu na povolenie, alebo 2. v prípade osvedčenia o uvoľnení do prevádzky podľa pododseku b) 2, totožnosť a prípadne číslo preukazu spôsobilosti personálu vystavujúceho také osvedčenie.

e) Bez ohľadu na odsek b) v prípade neúplnej údržby musí byť taká skutočnosť zaznamenaná v osvedčení o uvoľnení lietadla do prevádzky pred vydaním takého osvedčenia.

f) Osvedčenie o uvoľnení do prevádzky sa nesmie vystaviť v prípade akejkoľvek známej nezhody, ktorá vážne ohrozuje bezpečnosť letu.

M.A.802 Osvedčenie o uvoľnení komponentu do prevádzky

a) Osvedčenie o uvoľnení do prevádzky sa musí vystaviť po dokončení všetkých údržbárskych prác na komponente lietadla, zatiaľčo je komponent vymontovaný z lietadla.

b) Uznané osvedčenie o uvoľnení (EASA formulár 1) pre členské štáty zodpovedá osvedčeniu o uvoľnení komponentu do prevádzky.

M.A.803 Oprávnenie pilota-vlastníka

a) Pilot-vlastník je osoba, ktorá vlastní alebo spoločne vlastní lietadlo, na ktorom sa vykonáva údržba a ktorá je držiteľom platného pilotného preukazu so zodpovedajúcim oprávnením pre typ alebo triedu.

b) Pre každé súkromne prevádzkované lietadlo jednoduchej konštrukcie s maximálnou vzletovou hmotnosťou menšou než 2 730 kg, klzák a balón, pilot-vlastník môže vystaviť osvedčenie o uvoľnení do prevádzky po obmedzenej držbe vykonanej pilotom-vlastníkom uvedenej v doplnku VIII.

c) Obmedzená údržba vykonaná pilotom-vlastníkom je definovaná v programe údržby podľa M.A.302.

d) Osvedčenie o uvoľnení do prevádzky musí by zaznamenané v palubných denníkoch a musí obsahovať základné údaje o vykonanej údržbe, dátum, kedy bola taká údržba dokončená a totožnosť pilota a číslo pilotného preukazu pilota-vlastníka vystavujúceho také osvedčenie.

PODČASŤ I

OSVEDČENIE O OVERENÍ LETOVEJ SPÔSOBILOSTI

M.A.901 Overenie letovej spôsobilosti lietadla

Aby bola zabezpečená platnosť osvedčenia o letovej spôsobilosti lietadla, musí sa pravidelne overovať letová spôsobilosť lietadla a záznamy o zachovaní letovej spôsobilosti.

a) Osvedčenia o overení letovej spôsobilosti sa vystaví v súlade s doplnkom III (EASA formulár 15a alebo 15b) po dokončení primeraného overovania letovej spôsobilosti a je platné jeden rok.

b) Lietadlo v kontrolovanom prostredí je lietadlo, o ktoré sa nepretržite stará organizácia s povolením na riadenie zachovania letovej spôsobilosti, ktoré nezmenilo organizáciu v predchádzajúcich 12 mesiacoch a ktorého údržbu vykonávali organizácie s povolením na údržbu. Zahŕňa to vykonanú údržbu podľa M.A.803 b) a uvoľnenie do prevádzky podľa M.A.801 b) 2 alebo M.A.801 b) 3.

c) Ak je lietadlo v kontrolovanom prostredí, organizácia s povolením na riadenie zachovania letovej spôsobilosti, ktorá sa stará o lietadlo môže, ak má riadne povolenie: 1. vystaviť osvedčenie o overení letovej spôsobilosti v súlade s M.A.710 a; 2. u ňou vydaných osvedčení o overení letovej spôsobilosti, ak lietadlo zostáva v kontrolovanom prostredí, dvakrát predĺžiť platnosť osvedčenia o overení letovej spôsobilosti vždy na obdobie jedného roka. Platnosť osvedčenia o overení letovej spôsobilosti sa nesmie predĺžiť, ak má organizácia dôvod domnievať sa, že lietadlo je nespôsobilé letu.

d) Ak lietadlo nie je v kontrolovanom prostredí alebo ak lietadlo ošetruje organizácia s povolením na riadenie zachovania letovej spôsobilosti podľa M.A. podčasti G, ktorá nemá právo vykonávať overovanie letovej spôsobilosti, osvedčenie o overení letovej spôsobilosti vystaví príslušný orgán po primeranom posúdení založenom na odporúčaní od organizácie s riadnym povolením na riadenie zachovania letovej spôsobilosti, poslanom spolu so žiadosťou od vlastníka alebo prevádzkovateľa. Toto odporúčanie je založené na overení letovej spôsobilosti vykonanom v súlade s M.A.710.

e) Kedykoľvek okolnosti ukážu, že existuje potenciálne ohrozenie bezpečnosti, môže príslušný orgán rozhodnúť o vykonaní overenia letovej spôsobilosti a môže sám vystaviť osvedčenie o overení letovej spôsobilosti. V takom prípade vlastník alebo prevádzkovateľ poskytne príslušnému orgánu: — dokumentáciu požadovanú príslušným orgánom, — vhodné ubytovanie na vhodnom mieste pre jeho personál a — v prípade potreby podporu personálu príslušne kvalifikovaného v súlade s časťou 66.

M.A.902 Platnosť osvedčenia o overení letovej spôsobilosti

a) Osvedčenie o overení letovej spôsobilosti sa stáva neplatným, ak: 1. bola pozastavená jeho platnosť alebo bolo zrušené, alebo 2. bola pozastavená platnosť osvedčenia o letovej spôsobilosti alebo bolo zrušené, alebo 3. lietadlo nie je lietadlom zaregistrované v registri členského štátu, alebo 4. platnosť druhu osvedčenia, na základe ktorého bolo vydané osvedčenie o letovej spôsobilosti bola pozastavená alebo bolo zrušené.

b) Lietadlo nesmie lietať, ak je osvedčenie o letovej spôsobilosti neplatné alebo ak: 1. zachovaná letová spôsobilosť lietadla alebo akéhokoľvek komponentu nespĺňa požiadavky tejto časti, alebo 2. lietadlo už nezodpovedá typovej konštrukcii schválenej agentúrou, alebo 3. lietadlo bolo prevádzkované mimo obmedzení schválenej letovej príručky alebo osvedčenia o letovej spôsobilosti, bez prijatia zodpovedajúceho opatrenia, alebo 4. lietadlo bolo účastníkom nehody alebo incidentu, ktoré mali vplyv na letovú spôsobilosť lietadla, bez následného opatrenia na obnovenie letovej spôsobilosti, alebo 5. zmena alebo oprava neboli schválené v súlade s časťou 21.

c) Po prepadnutí alebo zrušení osvedčenia o overení letovej spôsobilosti sa osvedčenie vráti príslušnému orgánu.

M.A.903 Transfer registrácie lietadla v rámci EÚ

a) Pri transfere registrácie lietadla v rámci EÚ, žiadateľ: 1. informuje predchádzajúci členský štát o tom, v ktorom členskom štáte bude lietadlo zaregistrované, a potom 2. požiada nový členský štát o vydanie nového osvedčenia o letovej spôsobilosti v súlade s časťou 21.

b) Bez ohľadu na M.A.902 a) (3), predchádzajúce osvedčenia o overení letovej spôsobilosti zostáva platné až do uplynutia jeho lehoty platnosti.

M.A.904 Overenie letovej spôsobilosti lietadla importovaného do EÚ

a) Pri importe lietadla z tretieho štátu do členského štátu žiadateľ: 1. požiada členský štát registrácie o vydanie nového osvedčenia o letovej spôsobilosti v súlade s časťou 21 a 2. nechá vykonať overenie letovej spôsobilosti vhodnou organizáciou s riadnym povolením na riadenie zachovania letovej spôsobilosti, a 3. nechá vykonať všetky požadované údržbárske opatrenia organizáciou riadiacou zachovanie letovej spôsobilosti.

b) Keď sa organizácia riadiaca zachovanie letovej spôsobilosti presvedčí, že lietadlo spĺňa príslušné požiadavky, pošle členskému štátu registrácie zdokumentované odporúčanie na vydanie osvedčenia o overení letovej spôsobilosti.

c) Vlastník musí členskému štátu registrácie umožniť prístup k lietadlu na účely inšpekcie.

d) Členský štát registrácie vystaví nové osvedčenie o overení letovej spôsobilosti keď sa presvedčí, že lietadlo spĺňa predpisy časti 21.

e) Členský štát musí rovnako vystaviť osvedčenie o overení letovej spôsobilosti platné normálne jeden rok, pokiaľ členský štát neobmedzí platnosť z dôvodov bezpečnosti.

M.A.905 Zistenia

a) Zistením úrovne 1 je každá významná nezhoda s požiadavkami časti M, ktorá zníži bezpečnostný štandard a vážne ohrozí bezpečnosť letu.

b) Zistením úrovne 2 je každá nezhoda s požiadavkami časti M, ktorá by mohla znížiť bezpečnostný štandard a mohla by ohroziť bezpečnosť letu.

c) Po prijatí oznámenia o zisteniach podľa M.B.303, osoba alebo organizácia zodpovedná podľa M.A.201 musí určiť plán nápravnej akcie a v rámci obdobia dohodnutého s príslušným orgánom, musí k spokojnosti tohto orgánu, preukázať jej vykonanie vrátane vhodnej nápravnej akcie na zabránenie jeho opakovania zistenia a príčin jeho vzniku.

ODDIEL B

POSTUP PRE PRÍSLUŠNÉ ORGÁNY

PODČASŤ A

VŠEOBECNE

M.B.101 Rozsah platnosti

Tento oddiel stanovuje administratívne požiadavky, ktoré musia dodržiavať príslušné orgány poverené uplatňovaním a presadzovaním ustanovení oddielu A tejto časti.

M.B.102 Príslušný orgán

a) Všeobecne

Členský štát určí príslušný orgán s pridelenou zodpovednosťou za vydávanie, zachovanie platnosti, zmenu, pozastavenie platnosti alebo zrušenie osvedčení a za dohľad nad zachovaním letovej spôsobilosti. Tento príslušný orgán zavedie zdokumentované postupy a stanoví organizačnú štruktúru.

b) Zdroje

Počet zamestnancov musí zodpovedať plneniu požiadaviek uvedených v tomto oddieli B.

c) Kvalifikácia a výcvik

Celý personál zapojený do činností podľa časti M musí byť primerane kvalifikovaný a musí mať primerané vedomosti, prax, základné vzdelanie a výcvik potrebné na plnenie pridelených úloh.

d) Postupy

Príslušný orgán stanoví postupy popisujúce ako sú plnené požiadavky tejto časti.

Postupy sa musia overovať a meniť a dopĺňať tak, aby bolo zabezpečené zachovanie zhody.

M.B.103 Prijateľné prostriedky preukázania zhody

Agentúra stanoví prijateľné prostriedky preukázania zhody, ktoré môže členský štát použiť na stanovenie zhody s touto časťou. Ak sú požiadavky prijateľných prostriedkov preukázania zhody dodržané, príslušné požiadavky tejto časti sa považujú za splnené.

M.B.104 Vedenie záznamov

a) Príslušné orgány musia vytvoriť systém vedenia záznamov, ktorý umožní sledovanie procesu vydania, zachovania, zmeny, pozastavenia platnosti alebo zrušenia osvedčenia.

b) Záznamy pre dohľad nad organizáciou s povolením podľa časti M, musia obsahovať minimálne: 1. žiadosť o povolenie pre organizáciu, 2. osvedčenie o povolení organizácie vrátane všetkých zmien, 3. kópiu programu auditov s uvedením dátumov vykonania auditov a auditov, ktoré boli vykonané, 4. záznamy o trvalom dohľade vrátane všetkých auditných záznamov, 5. kópie všetkej príslušnej korešpondencie, 6. údaje o akejkoľvek výnimke a o vynucovacích opatreniach, 7. všetky správy od iných príslušných orgánov, týkajúce sa dohľadu organizácie, 8. príručka organizácie alebo príručka a zmeny a doplnky, 9. kópiu každého iného dokumentu, ktorý priamo schvaľuje príslušný orgán.

c) Obdobie uchovávania záznamov podľa odseku b) je aspoň štyri roky.

d) Záznamy o dohľade nad každým lietadlom musia obsahovať minimálne kópiu: 1. osvedčenia o letovej spôsobilosti lietadla, 2. osvedčenia o overení letovej spôsobilosti, 3. odporúčaní organizácie podľa oddielu A podčasti G, 4. správ z overovaní letovej spôsobilosti vykonaných priamo členským štátom, 5. všetkej príslušnej korešpondencie týkajúcej sa lietadla, 6. údajov o každej výnimke a vynucovacieho(-ích) opatrenia(-í), 7. každého dokumentu priamo schváleného príslušným orgánom podľa M.B podčasti B.

e) Záznamy špecifikované v odseku d) sa musia uchovávať dva roky potom, čo bolo lietadlo definitívne vyradené z prevádzky.

f) Všetky záznamy špecifikované v M.B.104 musia byť na požiadanie k poskytnuté inému členskému štátu alebo agentúre.

M.B.105 Vzájomná výmena informácií

a) Aby sa zvýšila bezpečnosť leteckej prevádzky, musia sa príslušné orgány podieľať na vzájomnej výmene všetkých nevyhnutných informácií v súlade s článkom 11 základného nariadenia.

b) Bez toho aby boli dotknuté kompetencie členských štátov, v prípade potencionálneho ohrozenia bezpečnosti zahŕňajúceho niekoľko členských štátov, zainteresované príslušné orgány si musia navzájom pomáhať pri nevyhnutných dozorných činnostiach.

PODČASŤ B

KOMPETENCIA

M.B.201 Zodpovednosť

Príslušné orgány špecifikované v M.1 sú zodpovedné za vykonávanie inšpekcií a šetrení, aby si overili plnenie požiadaviek tejto časti.

PODČASŤ C

ZACHOVANIE LETOVEJ SPÔSOBILOSTI

M.B.301 Program údržby

a) Príslušný orgán overí, či je program údržby v zhode s M.A.302.

b) Pokiaľ nie je v M.A.302 e) stanovené inak, program údržby a jeho zmeny a doplnky schváli priamo príslušný orgán.

c) V prípade nepriameho schválenia, postup programu údržby schváli príslušný orgán prostredníctvom príručky organizácie riadiacej zachovanie letovej spôsobilosti.

d) Aby mohol byť program údržby schválený podľa odseku b), musí mať príslušný orgán prístup k všetkým údajom požadovaným v M.A.302 c) a d).

M.B.302 Výnimky

Všetky výnimky v súlade s článkom 10 ods. 3 základného nariadenia musí zaznamenať a uchovávať príslušný orgán.

M.B.303 Monitorovanie zachovania letovej spôsobilosti lietadla

a) Každý príslušný orgán vypracuje program overovania, aby sa mohol monitorovať stav letovej spôsobilosti lietadiel zapísaných v jeho registri.

b) Program overovania musí obsahovať náhodné overovanie vzorky lietadiel.

c) Pri vypracovaní programu sa berie zreteľ na počet lietadiel v registri, miestne znalosti a predchádzajúce dozorné činnosti.

d) Overovanie výrobku sa musí koncentrovať na rad kľúčových rizikových prvkov letovej spôsobilosti a na identifikáciu všetkých zistení. Okrem toho príslušný orgán musí analyzovať každé zistenie a určiť príčiny jeho vzniku.

e) Všetky zistenia musí písomne potvrdiť osoba alebo organizácia zodpovedná podľa M.A.201.

f) Príslušný orgán zaznamená všetky zistenia, opatrenia na odstránenie nedostatkov a odporúčania.

g) Ak sa počas overovania lietadla nájde dôkaz o nezhode s požiadavkami časti M, príslušný orgán prijme opatrenia v súlade s M.B.903.

h) Ak sa zistí príčina vzniku nezhody s ktoroukoľvek podčasťou alebo inou časťou, s nezhodou sa zaobchádza tak, ako je predpísané v príslušnej časti.

M.B.304 Zrušenie, pozastavenie platnosti alebo obmedzenie

Príslušný orgán musí:

a) pozastaviť platnosť osvedčenia o overení letovej spôsobilosti zo závažných dôvodov v prípade potenciálneho ohrozenia bezpečnosti, alebo

b) pozastaviť platnosť osvedčenia o overení letovej spôsobilosti, zrušiť ho alebo obmedziť jeho platnosť podľa M.B.303 g).

PODČASŤ D

NORMY ÚDRŽBY

(vypracuje sa)

PODČASŤ E

KOMPONENTY

(vypracuje sa)

PODČASŤ F

ORGANIZÁCIA ÚDRŽBY

M.B.601 Žiadosť

Ak sa prevádzkové priestory organizácie s povolením na údržbu nachádzajú vo viac než jednom členskom štáte, šetrenie a trvalý dohľad sa v rámci povolenia vykonáva spolu s príslušnými orgánmi určenými členskými štátmi, na ktorých územiach sa ostatné prevádzkové priestory údržby nachádzajú.

M.B.602 Prvé povolenie

a) Za predpokladu, že sú splnené požiadavky M.A.606 a) a b), príslušný orgán oficiálne písomnou formou oznámi žiadateľovi, že uznáva personál podľa M.A.606 a) a b).

b) Príslušný orgán potvrdí, že postupy špecifikované v príručke organizácie s povolením na údržbu zodpovedajú M.A. podčasti F a zabezpečí, aby zodpovedný manažér podpísal vyhlásenie o záväzkoch.

c) Príslušný orgán overí, či organizácia spĺňa požiadavky časti M.A podčasti F.

d) Počas šetrenia konaného na účely získania povolenia sa uskutoční stretnutie so zodpovedným manažérom aby bolo zabezpečené, že manažér plne chápe význam povolenia a dôvody, na základe ktorých podpísal záväzok organizácie týkajúci sa dodržania postupov špecifikovaných v príručke.

e) Všetky zistenia musia byť žiadateľskej organizácii potvrdené písomne.

f) Príslušný orgán zaznamená všetky zistenia, záverečné opatrenia (opatrenia požadované na odstránenie nedostatkov) a odporúčania.

g) Pri prvom povolení musí organizácia odstrániť všetky nedostatky a príslušný orgán to musí uznať predtým, než môže udeliť povolenie.

M.B.603 Vydanie povolenia

a) Ak organizácia údržby spĺňa príslušné odseky tejto časti, príslušný orgán vydá žiadateľovi o osvedčenie o povolení na EASA formulári 3 (doplnok V), ktoré obsahuje rozsah povolenia.

b) Príslušný orgán uvedie podmienky spojené s povolením na osvedčení o povolení na EASA formulári 3.

c) Na osvedčení o povolení na EASA formulári 3 sa spôsobom, ktorý určí agentúra, uvedie referenčné číslo.

M.B.604 Zachovanie dohľadu

a) Príslušný orgán vedie a aktualizuje zoznam všetkých organizácií s povolením na údržbu podľa M.A. podčasti F nad ktorými má dohľad, v ktorom sú uvedené dátumy plánovaných a vykonaných auditov.

b) Každá organizácia sa v intervaloch nepresahujúcich 24 mesiacov podrobí úplnému auditu.

c) Všetky zistenia sa žiadateľskej organizácii potvrdia písomne.

d) Príslušný orgán zaznamená všetky zistenia, nápravné opatrenia (opatrenia požadované na odstránenie nedostatkov) a odporúčania.

e) Stretnutie so zodpovedným manažérom sa uskutoční aspoň raz za 24 mesiacov aby bolo zabezpečené, že manažér je stále informovaný o dôležitých problémoch vyplývajúcich z auditu.

M.B.605 Zistenia

a) Keď sa počas auditov alebo inými prostriedkami zistí dôkaz ukazujúci nezhodu s požiadavkami časti M, príslušný orgán prijme tieto opatrenia: 1. u zistení úrovne 1 príslušný orgán v závislosti na rozsahu zistenia úrovne 1 podnikne okamžité kroky na úplné alebo čiastočné zrušenie, obmedzenie alebo pozastavenie platnosti povolenia pre údržbársku organizáciu, kým organizácia úspešne neuskutoční nápravnú akciu; 2. u zistení úrovne 2 príslušný orgán poskytne lehotu na nápravnú akciu primeranú povahe zistenia, ktorá nesmie byť dlhšia než tri mesiace. Za určitých okolností na konci prvej lehoty a podľa povahy zistenia, môže príslušný orgán predĺžiť trojmesačnú lehotu na základe primeraného plánu nápravnej akcie.

b) Príslušný orgán prijme opatrenia na úplné alebo čiastočné pozastavenie platnosti povolenia v prípade nedodržania lehoty poskytnutej príslušným orgánom.

M.B.606 Zmeny

a) V prípade priameho schválenia zmien a doplnkov príručky organizácie s povolením na údržbu príslušný orgán overí, či sa postupy špecifikované v príručke zhodujú s časťou M predtým, než sa schválenie formálne oznámi oprávnenej organizácii.

b) V prípade nepriameho schválenia zmien a doplnkov príručky organizácie s povolením na údržbu príslušný orgán zabezpečí primeranú kontrolu nad schválením všetkých zmien a doplnkov príručky.

c) Príslušný orgán môže predpísať podmienky, za ktorých môže organizácia s povolením na údržbu podľa M.A. podčasti F ďalej pracovať počas takých zmien a doplnkov pokiaľ nerozhodne, že platnosť povolenia by mala byť pozastavená.

M.B.607 Zrušenie, pozastavenie platnosti alebo obmedzenie povolenia

Príslušný orgán musí:

a) pozastaviť platnosť povolenia zo závažných dôvodov v prípade potenciálneho ohrozenia bezpečnosti alebo

b) pozastaviť platnosť povolenia, zrušiť ho alebo obmedziť jeho platnosť podľa M.B.605.

PODČASŤ G

ORGANIZÁCIA RIADIACA ZACHOVANIE LETOVEJ SPÔSOBILOSTI

M.B.701 Žiadosť

a) U obchodnej leteckej dopravy sa spolu o žiadosťou o prvé vydanie alebo zmenu osvedčenia leteckého prevádzkovateľa, za každé prevádzkované lietadlo príslušnému orgánu na schválenie predloží: 1. príručku na riadenie zachovania letovej spôsobilosti; 2. programy údržby prevádzkovateľa lietadla; 3. palubný denník lietadla; 4. prípadne technické podmienky zmlúv o údržbe medzi prevádzkovateľom a organizáciou s povolením na údržbu podľa časti 145.

b) Ak sú prevádzkové priestory údržby umiestnené vo viac ako jednom členskom štáte, vyšetrovanie a priebežný dozor nad oprávnením sa musí uskutočniť spoločne s príslušnými úradmi určenými členskými štátmi, na území ktorých sú umiestnené ďalšie prevádzkové priestory údržby.

M.B.702 Prvé povolenie

a) Za predpokladu, že sú splnené požiadavky M.A.706 a), c), d) a M.A.707, príslušný orgán formálne písomnou formou oznámi žiadateľovi, že uznáva personál podľa M.A.707.

b) Príslušný orgán potvrdí, že postupy špecifikované v príručke organizácie riadiacej zachovanie letovej spôsobilosti zodpovedajú časti M.A. podčasti G a zabezpečí, aby zodpovedný manažér podpísal vyhlásenie o záväzkoch.

c) Príslušný orgán overí, či organizácia spĺňa požiadavky časti M.A podčasti G.

d) Počas šetrenia konaného na účely získania povolenia sa uskutoční stretnutie so zodpovedným manažérom, aby bolo zabezpečené, že manažér plne chápe význam povolenia a dôvody, na základe ktorých podpísal záväzok organizácie týkajúci sa dodržania postupov špecifikovaných v príručke na riadenie zachovania letovej spôsobilosti.

e) Všetky zistenia musia byť žiadateľovi organizácii potvrdené písomne.

f) Príslušný orgán zaznamená všetky zistenia, nápravné opatrenia (opatrenia požadované na odstránenie nedostatkov) a odporúčania.

g) Pri prvom povolení musí organizácia odstrániť všetky nedostatky a príslušný orgán to musí uznať predtým, než môže udeliť povolenie.

M.B.703 Vydanie povolenia

a) Ak organizácia riadiaca zachovanie letovej spôsobilosti požiadavky M.A. podčasti G, príslušný orgán vydá žiadateľovi o osvedčenie o povolení na EASA formulári 14 (doplnok V), ktoré obsahuje rozsah povolenia.

b) Príslušný orgán uvedie platnosť povolenia na osvedčení o povolení na EASA formulári 14.

c) Na osvedčení o povolení na EASA formulári 14 sa spôsobom, ktorý určí agentúra, uvedie referenčné číslo.

d) V prípade obchodnej leteckej dopravy budú informácie obsiahnuté na EASA formulári 14 zapísané v osvedčení leteckého prevádzkovateľa.

M.B.704 Trvalý dohľad

a) Príslušný orgán vedie a aktualizuje zoznam všetkých organizácií riadiacich zachovanie letovej spôsobilosti podľa M.A. podčasti G nad ktorými má dohľad, v ktorom sú uvedené dátumy plánovaných a vykonaných auditov.

b) Každá organizácia sa v intervaloch nepresahujúcich 24 mesiacov podrobí úplnému auditu.

c) V každom 24 mesačnom období sa overí náhodne vybratá vzorka lietadiel spravovaných organizáciou s povolením podľa M.B. podčasti G. O veľkosti vzorky rozhodne príslušný orgán na základe výsledku predchádzajúcich auditov a predchádzajúcich overení výrobku.

d) Všetky zistenia sa žiadateľskej organizácii potvrdia písomne.

e) Príslušný orgán zaznamená všetky zistenia, nápravné opatrenia (opatrenia požadované na odstránenie nedostatkov) a odporúčania.

f) Stretnutie so zodpovedným manažérom sa uskutoční aspoň raz za 24 mesiacov, aby bolo zabezpečené, že manažér je naďalej zostáva informovaný o dôležitých problémoch vyplývajúcich z auditu.

M.B.705 Zistenia

a) Keď sa počas auditov alebo inými prostriedkami zistí dôkaz ukazujúci nezhodu s požiadavkami časti M, príslušný orgán prijme tieto opatrenia: 1. u zistení úrovne 1 príslušný orgán v závislosti na rozsahu zistenia úrovne 1 podnikne okamžité kroky na úplné alebo čiastočné zrušenie, obmedzenie alebo pozastavenie platnosti povolenia pre organizáciu riadiacu zachovanie letovej spôsobilosti, kým organizácia úspešne neuskutoční nápravnú akciu; 2. u zistení úrovne 2 príslušný orgán poskytne lehotu na nápravnú akciu primeranú povahe zistenia, ktorá nie je dlhšia než tri mesiace. Za určitých okolností na konci prvej lehoty a podľa povahy zistenia, môže príslušný orgán predĺžiť trojmesačnú lehotu na základe primeraného plánu nápravnej akcie.

b) Príslušný orgán prijme opatrenia na úplné alebo čiastočné pozastavenie platnosti povolenia v prípade nedodržania lehoty poskytnutej príslušným orgánom.

M.B.706 Zmeny

a) V prípade priameho schválenia zmien a doplnkov príručky organizácie riadiacej zachovanie letovej spôsobilosti príslušný orgán overí, či sa postupy špecifikované v príručke zhodujú s časťou M predtým, než sa schválenie formálne oznámi oprávnenej organizácii.

b) V prípade nepriameho schválenia zmien a doplnkov príručky organizácie riadiacej zachovanie letovej spôsobilosti príslušný orgán zabezpečí primeranú kontrolu nad schválením všetkých zmien a doplnkov príručky.

c) Príslušný orgán môže predpísať podmienky, za ktorých môže organizácia s povolením na riadenie zachovania letovej spôsobilosti podľa M.A. podčasti G ďalej pracovať počas takých zmien a doplnkov.

M.B.707 Zrušenie, pozastavenie platnosti alebo obmedzenie povolenia

Príslušný orgán musí:

a) pozastaviť platnosť povolenia zo závažných dôvodov v prípade potenciálneho ohrozenia bezpečnosti, alebo

b) pozastaviť platnosť povolenia, zrušiť ho alebo obmedziť jeho platnosť podľa M.B.705.

PODČASŤ H

OSVEDČENIE O UVOĽNENÍ DO PREVÁDZKY - CRS

(vypracuje sa)

PODČASŤ I

OSVEDČENIE O OVERENÍ LETOVEJ SPÔSOBILOSTI

M.B.901 Posúdenie odporúčaní

Po prijatí žiadosti a príslušného odporúčania na osvedčenie o overení letovej spôsobilosti v súlade s M.A.902 d):

1. primerane kvalifikovaný personál príslušného orgánu overí, či vyhlásenie zhody obsiahnuté v odporúčaní preukazuje, že bolo vykonané úplné overenie letovej spôsobilosti podľa M.A.710.

2. Príslušný orgán vykoná šetrenie a môže požadovať ďalšie informácie, ktoré slúžia na posúdenie odporúčania.

M.B.902 Overenie letovej spôsobilosti príslušným orgánom

a) Keď sa príslušný orgán rozhodne vykonať overenie letovej spôsobilosti a vystaviť osvedčenie o overení letovej spôsobilosti na EASA formulári 15a (doplnok III), vykoná overenie letovej spôsobilosti v súlade s predpismi M.A.710.

b) Príslušný orgán musí mať vhodný personál na overenie letovej spôsobilosti na vykonania overenia. Tento personál musí mať: 1. aspoň päťročnú prax v oblasti zachovania letovej spôsobilosti a 2. príslušný preukaz spôsobilosti podľa časti 66 alebo leteckotechnický diplom alebo ekvivalent, a 3. oficiálny leteckotechnický výcvik týkajúci sa údržby, a 4. postavenie s primeranou zodpovednosťou.

c) Príslušný orgán musí viesť záznamy o celom personáli, ktoré budú obsahovať údaje o každej príslušnej získanej kvalifikácii spolu so súhrnom zodpovedajúcich skúseností a školení o riadení zachovania letovej spôsobilosti.

d) Príslušný orgán musí mať pri overované letovej spôsobilosti prístup k príslušným údajom podľa M.A.305, M.A.306 a M.A.401.

M.B.903 Zistenia

Keď sa počas overovania alebo inými prostriedkami zistí dôkaz ukazujúci nezhodu s požiadavkami časti M, príslušný orgán prijme tieto opatrenia:

1. u zistení úrovne 1 príslušný orgán musí požadovať vykonanie nápravnej akcie pred ďalším letom a podnikne okamžité kroky na zrušenie alebo pozastavenie platnosti osvedčenia o overení letovej spôsobilosti;

2. u zistení úrovne 2 musí nápravná akcia požadovaná príslušným orgánom zodpovedať povahe zistenia.









Doplnok I

Dohoda o zachovaní letovej spôsobilosti

1. Keď vlastník uzavrie zmluvu s organizáciou, ktorá má podľa M.A. podčasti G povolenie na zachovanie letovej spôsobilosti v súlade s M.A.201 o vykonaní úloh v rámci riadenia zachovania letovej spôsobilosti, na žiadosť príslušného orgánu pošle vlastník kópiu dohody príslušnému orgánu členského štátu registrácie potom, čo bola podpísané oboma stranami.

2. Dohoda sa vypracuje so zreteľom na požiadavky časti M a musí obsahovať záväzky podpísaných strán vzťahujúce sa k zachovaniu letovej spôsobilosti lietadla.

3. Musí obsahovať minimálne: — registráciu lietadla, — typ lietadla, — sériové číslo lietadla, — meno vlastníka lietadla alebo registrovaného nájomcu alebo údaje o spoločnosti, vrátane adresy, údaje o oprávnenej organizácii na zachovanie letovej spôsobilosti podľa M.A. podčasti G, vrátane adresy.

4. „Musí obsahovať toto znenie: Vlastník poveruje oprávnenú organizáciu riadením zachovania letovej spôsobilosti lietadla, vypracovaním programu údržby, ktorý musia schváliť orgány letovej spôsobilosti členského štátu, v ktorom je lietadlo registrované a organizáciou údržby lietadla podľa uvedeného programu údržby v oprávnenej organizácii. Podľa predloženej dohody obe podpísané strany sa zaväzujú plniť príslušné záväzky tejto dohody. Vlastník osvedčuje v najlepšej viere, že všetky informácie poskytnuté oprávnenej organizácii týkajúce sa zachovania letovej spôsobilosti lietadla sú a budú presné a že lietadlo sa nebude meniť bez predchádzajúceho schválenia oprávnenej organizácie. V prípade akéhokoľvek nedodržania tejto dohody ktoroukoľvek z podpísaných strán, dohoda stráca svoju platnosť. V takom prípade preberá vlastník plnú zodpovednosť za každú úlohu spojenú so zachovaním letovej spôsobilosti lietadla a vlastník sa zaväzuje do dvoch týždňov informovať príslušné orgány členského štátu registrácie.“

5. Keď vlastník uzavrie zmluvu s organizáciou, ktorá má podľa M.A. podčasti G povolenie na zachovanie letovej spôsobilosti v súlade s M.A.201, záväzky oboch strán sa delia takto: 5.1. Záväzky oprávnenej organizácie: 1. musí zabezpečiť aby typ lietadla zodpovedal rozsahu povolenia; 2. musí dodržiavať podmienky zachovania letovej spôsobilosti lietadla a: — vypracovať program údržby lietadla, vrátane programu spoľahlivosti, — zabezpečiť schválenie programu údržby lietadla, — po schválení poskytnúť kópiu programu údržby lietadla vlastníkovi, — zabezpečiť inšpekciu na účely prepojenia s predchádzajúcim programom údržby, — zabezpečiť vykonanie všetkých údržbárskych prác organizáciou s povolením na údržbu, — zabezpečiť uplatňovanie všetkých použiteľných príkazov na zachovanie letovej spôsobilosti, — zabezpečiť opravu všetkých porúch zistených počas plánovanej údržby alebo oznámených vlastníkom, organizáciou s povolením na údržbu, — koordinovať plánovanú údržbu, uplatňovanie príkazov na zachovanie letovej spôsobilosti, výmenu častí s obmedzenou životnosťou a požiadavky vzťahujúce sa na overovanie komponentov, — informovať vlastníka vždy, keď lietadlo bolo odovzdané organizácii s povolením na údržbu, — viesť všetky technické záznamy, — archivovať všetky technické záznamy; 3. musí zabezpečiť schválenie každej zmeny lietadla podľa časti 21 predtým, než sa realizuje; 4. musí zabezpečiť schválenie každej opravy lietadla podľa časti 21 predtým, než sa vykoná; 5. musí informovať orgány letovej spôsobilosti členského štátu registrácie vždy, keď vlastník nepredvedie lietadlo organizácii s povolení na údržbu na žiadosť oprávnenej organizácie; 6. musí informovať orgány letovej spôsobilosti členského štátu registrácie vždy, keď predložená dohoda nebola dodržaná; 7. musí v prípade potreby vykonať overenie letovej spôsobilosti lietadla a vystaviť osvedčenie o overení letovej spôsobilosti alebo odporúčanie pre členský štát registrácie; 8. musí hlásiť všetky prípady, ktoré sa musia oznámiť podľa príslušných predpisov; 9. musí informovať orgány členského štátu registrácie vždy, keď predloženú dohodu vypovie jedna zo zmluvných strán. 5.2. Záväzky vlastníka: 1. musí mať všeobecné vedomosti o schválenom programe údržby; 2. musí mať všeobecné vedomosti o časti M; 3. musí predviesť lietadlo organizácii s povolením na údržbu, dohodnutej s oprávnenou organizáciou v lehote určenej v žiadosti oprávnenej organizácie; 4. nesmie meniť lietadlo bez predchádzajúcej konzultácie s oprávnenou organizáciou; 5. musí informovať oprávnenú organizáciu o všetkých údržbárskych prácach vykonaných bez vedomia a kontroly oprávnenej organizácie; 6. musí oznámiť oprávnenej organizácii na základe palubného denníka všetky nedostatky zistené počas prevádzky; 7. musí informovať orgány členského štátu registrácie a oprávnenú organizáciu vždy, keď dohodu vypovie jedna zo zmluvných strán; 8. musí informovať orgány členského štátu registrácie a oprávnenú organizáciu vždy, keď je lietadlo predané; 9. musí hlásiť všetky prípady, ktoré sa musia oznámiť podľa príslušných predpisov.









Doplnok II

EASA formulár 1

Použitie EASA formulára 1 na údržbu

1. VŠEOBECNE

Osvedčenie sa musí zhodovať s priloženým formátom, vrátane očíslovania políčok a ich umiestnenia. Rozmer každého poľa sa však môže meniť tak, aby vyhovoval jednotlivým potrebám, no len v takej miere, v akej je ešte osvedčenie rozpoznateľné. Celkový rozmer osvedčenia sa môže podstatne zväčšiť alebo zmenšiť, pokiaľ ostane osvedčenie rozpoznateľné a čitateľné. V prípade pochybností je potrebné konzultovať s príslušným orgánom vášho členského štátu.

Tlačený text musí byť jasný a čitateľný, aby bolo možné ľahké čítanie.

Osvedčenie má byť buď predtlačené, alebo vypracované na počítači, no v každom prípade vytlačené čiary a znaky musia byť jasné a čitateľné. Predtlačený text je povolený v súlade s priloženým vzorom, no nie sú povolené žiadne iné osvedčovacie vyhlásenia.

Osvedčenie môže byť vyplnené v angličtine alebo v jednom alebo niekoľkých úradných jazykoch príslušného členského štátu.

Osvedčenie môže byť vyplnené v angličtine keď sa použije na exportné účely, inak môže byť vyplnené v úradnom(-ých) jazyku(-och) príslušného členského štátu.

Údaje sa do osvedčenia môžu zapísať buď písacím strojom, počítačom alebo ručne s použitím paličkového písma, aby bolo možné ľahké čítanie.

Skratky sa musia obmedziť na minimum.

Zostávajúci priestor na zadnej strane osvedčenia môže použiť vydávajúca osoba na akékoľvek doplňujúce informácie, nesmie však obsahovať žiadne osvedčovacie vyhlásenie.

Originál osvedčenia sa musí priložiť k položkám a musí sa uviesť jednoznačný vzájomný vzťah medzi osvedčením a položkami. Kópia osvedčenia musí zostať u organizácie, ktorá položku vyrobila alebo vykonala na nej údržbu. Keď sú formát, ako aj údaje osvedčenia úplne vypracované na počítači, pokiaľ to uznáva príslušný orgán, je povolené uchovávať formát aj údaje v bezpečnej databáze.

Keď sa použilo jedno osvedčenie na uvoľnenie niekoľkých položiek a tieto položky neskoršie napríklad distribútori jednotlivých častí vzájomne oddelia, potom kópia originálu osvedčenia musí byť priložená k takým položkám a originál osvedčenia musí zostať u príjemcu skupiny položiek. Ak sa nezachová originál osvedčenia, môže to mať za následok neplatnosť stavu uvolnenia položiek.

POZNÁMKA: Nie sú stanovené žiadne obmedzenia pokiaľ ide o počet kópií osvedčenia odoslaných zákazníkovi alebo uchovávaných vystavovateľom osvedčenia.

Osvedčenie, ktoré je priložené k položke môže byť pripevnené k položke v ochrannej obálke.

2. VYPLNENIE OSVEDČENIA O UVOĽNENÍ VYSTAVOVATEĽOM

Pokiaľ nie je stanovené inak, musia byť všetky polia vyplnené, tým sa stáva dokument platným osvedčením.

Pole 1 Názov príslušného orgánu členského štátu, ktorý povolil vydanie osvedčenia. Tieto informácie môžu byť predtlačené.

Pole 2 Predtlačené „Osvedčenie o uvoľnení/EASA formulár 1“.

Pole 3 V tomto poli musí byť predtlačené osobitné číslo na účely kontroly a vysledovateľnosti osvedčenia s tou výnimkou, že v prípade počítačom vypracovaného dokumentu nemusí byť osobitné číslo predtlačené ak je počítač naprogramovaný tak, že číslo sám vytvorí.

Pole 4 Úplný názov a adresa, ako aj poštová adresa, ak je iná, oprávnenej organizácie uvoľňujúcej položky, pre ktoré platí toto osvedčenie. Toto pole môže byť predtlačené. Logá atď. sú prípustné, ak je v poli dostatok miesta.

Pole 5 Toto pole slúži pre odkaz na objednávku prác/zmluvu/faktúru alebo akýkoľvek iný vnútorný organizačný proces tak, aby sa mohol vytvoriť rýchly systém vysledovateľnosti.

Pole 6 Toto pole umožňuje organizácii vydávajúcej osvedčenie pomocou čísel položiek urobiť jednoduchý krížový odkaz na pole 13 „Poznámky“. Vyplnenie nie je povinné.

Keď má byť na osvedčení uvoľnených niekoľko položiek, je povolené použiť samostatný zoznam s krížovými odkazmi osvedčenia na zoznam a naopak.

Pole 7 Musí sa uviesť názov alebo popis položky. Uprednostňuje sa používanie označenia Ilustrovaného katalógu častí (IPC).

Pole 8 Uvedie sa číslo časti. Uprednostňuje sa používanie číselného označenia IPC.

Pole 9 Používa sa na údaj o typovo schválených výrobkoch, pre ktoré sú na inštalovanie vhodné uvoľnené položky. Vyplnenie poľa je nepovinné no ak sa vyplní, povolené sú tieto zápisy:

a) špecifický alebo sériový model lietadla, vrtule, motora alebo pomocnej energetickej jednotky alebo odkaz na ľahko dostupný katalóg alebo príručku, ktorá obsahuje také informácie, napríklad: „Cessna 150“.

b) „Rôzne“ ak je známe, že položka je vhodná na inštalovanie na niekoľkých modeloch typovo schváleného výrobku, pokiaľ si vystavovateľ neželá obmedziť použitie na určitý model a v takom prípade musí uviesť zodpovedajúci údaj.

c) „Neznáme“ ak nie sú z hľadiska použitia poskytnuté žiadne informácie, táto kategória je prednostne určená pre organizácie údržby.

POZNÁMKA:

Akékoľvek informácie v poli 9 nie sú spojené s oprávnením inštalovať položku na jednotlivé lietadlo, motor, vrtuľu alebo pomocnú energetickú jednotku. Užívateľ/inštalatér musí pomocou dokumentov ako sú katalóg častí, technická správa atď. potvrdiť, že je položka vhodná na dané inštalovanie.

Pole 10 Uvedie sa počet uvoľnených položiek.

Pole 11 Uvedie sa číslo série a/alebo výrobnej dávky, ak to nie je použité uvedie sa „N/A“.

Pole 12 Nasledovné slová v úvodzovkách, s ich definíciami, označujú stav uvoľnenej položky. V tomto poli sa uvedie jeden alebo kombinácia niekoľkých slov:

1. GENERÁLNA OPRAVA

Obnova používanej položky na predpísaný stav na základe inšpekcie, testu a výmeny v súlade so schválenou normou ( 5 ), na predĺženie prevádzkovej životnosti.

2. KONTROLOVANÉ/TESTOVANÉ

Skúška položky s cieľom stanovenia zhody so schválenou normou (5) .

3. ZMENENÉ

Zmena položky v súlade so schválenou normou (5) .

4. OPRAVENÉ

Obnova prevádzkyschopného stavu položky v súlade so schválenou normou (5) .

5. PROTEKTOROVANÉ

Obnova použitých pneumatík v súlade so schválenou normou (5) .

6. ZNOVUZMONTOVANÉ

Opätovná montáž položky v súlade so schválenou normou (5) .

Príklad: vrtuľa po preprave.

POZNÁMKA:

Toto ustanovenie sa uplatňuje len na položky, ktoré boli pôvodne úplne zmontované výrobcom v súlade s výrobnými požiadavkami napríklad, no nie výlučne, časti 21.

Vyššie uvedené vyhlásenie má byť podložené odkazom v poli 13 na schválené údaje/príručky/technické podmienky použité počas údržby.

Pole 13 V tomto poli sa musia uviesť všetky informácie, buď priamo, alebo odkazom na podkladovú dokumentáciu, o osobitných údajoch a obmedzeniach vzťahujúcich sa k uvoľňovanej položky, ktoré sú potrebné pre užívateľa/inštalatéra, aby mohol stanoviť konečnú letovú spôsobilosť položky. Informácie musia byť jasné, úplné a musia byť poskytnuté vo forme a spôsobom, ktoré sú primerané účelu takého stanovenia.

Každé vyhlásenie musí byť jednoznačne identifikované z hľadiska položky, ku ktorej sa vzťahuje.

Ak sa nerobí žiadne vyhlásenie, uvedie sa „Žiadne“.

Príklady informácií, ktoré sa majú uviesť:

— označenie a vydanie údržbárskej dokumentácie použitej ako schválená norma,

— príkazy na zachovanie letovej spôsobilosti, ktoré sa vykonali a/alebo ktoré sa prípadne majú vykonať,

— opravy, ktoré sa vykonali a/alebo ktoré sa prípadne majú vykonať,

— zmeny, ktoré sa vykonali a/alebo ktoré sa prípadne majú vykonať,

— náhradné diely, ktoré sa inštalovali a/alebo ktoré sa prípadne majú inštalovať,

— informácie o častiach s obmedzenou životnosťou,

— odchýlky od objednávky prác zákazníka,

— odkaz na povolenie podľa M.A. podčasti F,

— označenie iného predpisu, a